text:
Leirvík
Leirvík er ein bygd í Eysturoynni, frá 1. januar 2009 partur av Eysturkommunu. Leirvík er gomul bygd. Hildið verður at hon er millum tær elstu í Føroyum. Í útgrevstinum á Toftanesi er ymiskt funnið, sum prógvar, at bygdin stavar frá víkingatíðini.
Leirvík er gomul bygd, sum liggur við Leirvíksfjørð, og frá gamlari tíð hava verið tríggir býlingar har, uttan Á, á Toftanesi og við Garð. Í sambandi við útbygging av havnarlagnum og vegføringini til ferjuleguna varð neyðugt at gera fornfrøðiligar kanningar av økinum á Toftanesi. Stórur útgrevstur fór fram, og lutir og húsatoftir komu fyri ein dag sum prógvaðu, at bygdin er frá víkingatíð. Hesar toftir eru nú friðaðar.
Í sagnatilfarinum er Leirvíks-Páll kendur, og táttur var yrktur um hann, tá ið hann fór til Velbastaðar at hitta Ellint bónda. Tað kom til bardaga teirra millum, og við snildum fekk Páll beint fyri Ellinti. Í 1725 kom loynikeypsskip til Leirvíkar, og menn fóru umborð at keypa frá teimum. Tí verri vóru teir smittaðir av pokum. Stutt eftir var brúdleyp í bygdini, og tá varð øll bygdin smittað. Stórur partur av leirvíkingum doyði. Bygdin mentist tó skjótt eftir henda skaði, tí fólk úr øðrum bygdum fluttu á kongsgarðarnar, sum vóru mannleysir. Meginparturin av jørðini í Leirvík er kongsjørð. Manntalið í bygdini var í 1801 komið uppá 85, og nú, 200 ár seinri, er talið 10 ferðir so høgt, ella 853 (2005).
Leirvík er gott útróðrarpláss, tí lætt er at rógva út bæði norður eftir og suður eftir. Eisini hevur farleiðin úr sunnaru oyggjunum til Norðoyar frá gamlari tíð ligið um Leirvík, men nú er tunnil gjørdur undir Leirvíksfirði, so koyrandi er til Klaksvíkar og stóran part av Norðoyum.
Fyri nøkrum árum síðani læt kendur leirvíkingur gera bátasavn, sum sýnir gamlar bátar frá fyrra parti av farnu øld. Í sama bygningi er eisini eitt málningasavn, sum fyrst og fremst umboðar kenda listamálaran úr Leirvík, Jóannis Kristiansen.
Tónleikarin Høgni Lisberg kemur eisini úr Leirvík.
Sí eisini[rætta | rætta wikitekst]
Keldur[rætta | rætta wikitekst]


c: text/html

text:
Barnasjónvarpsrásin SAT-7 KIDS hátíðarheldur 10 ár. Fleiri enn 125 milliónir arabisk børn undir 16 ár síggja sendingarnar, ið hava sum endamál á ein kreativan og læruríkan hátt at bera Bíbliunnar boðskap í eygnahædd við børnini.
Børn hava altíð verið ein týdningarmikil hyggjarafjøld hjá SAT-7. Og at gera miðvísar sendingar til børn hevur frá byrjan verið ein partur av okkara ætlanum. Men so við og við sum SAT-7 vaks, og vit byrjaðu við eini 24-tíma skrá, gjørdist tað alsamt torførari at tilrættisleggja okkara barnasendingar til eina alsamt veksandi hyggjarafjøld. Hetta tí, at okkara hyggjarar finnast í 5 ymsum tíðarsonum - frá Marokko til Persiska Golfin. Børnini í Marokko koma til dømis heim úr skúla, tá børnini í Bahrain eru løgst.
Visiónin um at fáa eina rás einans ætlað børnum gjørdist veruleiki í desember 2007, tá SAT-7 KIDS sá dagsins ljós. Í dag eru 125 milliónir arabisk børn undir 16 ár, og mong av teimum eru trúfastir SAT-7-hyggjarar. Tað eru ikki bara børninin, sum hyggja, men eisini mammur, pápar, ommur og onnur í familjuni.
Mest vanliga rósið rásin fær er, at SAT-7 KIDS er tann einasta rásin, familjurnar kenna seg heilt tryggar við, at børnini sjálvi tendra.
Tá børnini hyggja eftir SAT-7, veit familjan, at teirra børn ikki eru fyri ágangi av víðgongdari ideologi og harðskapi, sum annars er vanligt at síggja á mongum arabisktmæltum sjónvarpsrásum. Familjurnar hjá børnunum síggja eisini, at teirra børn uppføra seg betri, eru meiri kreativ og glað og tykjast eisini at hava tað betri við seg sjálvi – sjálvt børn í ófriðarligu økjunum í Sýria og Irak.
Liðið handan SAT-7 KIDS verður motiverað, tí tey vita at: "Vit venja børnini at ganga ta røttu leiðina, so tey ikki verða villleidd” (Lær tú óvitan um vegin, hann skal halda, so man hann enn á gamalsaldri ikki víkja av honum. Orðtøk Sálomons kapittul 22, vers 6.)
Nú vit hátíðarhalda hesi fyrstu 10 árini, fari eg at nýta høvið at ynskja, at okkara ungu hyggjarar í arabiska heiminum fáa eitt persónligt samband við Gud og trúgva uppá, at Gud er hjá teimum. Eg biði eisini um, at nøkur av hesum børnunum, tá tey veksa upp og finna sínar sessir í samfelagnum, fara at broyta tey lond, tey búgva í og kanska ein dag gerast leiðarar í tí arabisku kirkjuni.
Myndatekstur: Barnasjónvarpsrásin SAT-7 KIDS setur sín dám á næsta ættarliðið. Familjurnar hjá teimum mongu børnum, ið síggja sendingarnar, siga, at tað er tann einasta sjónvarpsrásin, tey kenna seg heilt trygga við, at børnini sjálvi tendra. Foto: Tino Qahoush Kristent børnefjernsyn i 10 år: SAT-7 KIDS fejrer jubilæum.
Skrivað: Terence Ascott, sjónvarpsstjóri SAT-7
Týtt: Dánial á Dul Jacobsen

robotstxt: allowed

filter: keep


text:
Orð og lag: MC-Hár
Tú stendur har og hyggur eftir mær
skilur ikki sjálvur, hvat er galið við tær
damurnar allar samlar elska meg
men ikki tær tíma at nerta teg
eg kann ikki ganga í frið
men eingin vil ganga við tína lið
mín seks-appil er heilt í topp
tín appil er eitt kynsligt flopp
Tú grætur, heilar nætur
hugsar um hví so er
vakin, nakin, sakin
hatar ta køldu verð
Tú stendur har og hyggur eftir mær
skilur ikki sjálvur hvat er galið við tær
damurnar allar samlar elska meg
men ikki tær tíma at nerta teg
í síðstu viku ditsjaði eg eitt supermodel
tað einasta tú ditsjar er títt egna skrell
mítt seingjartoy tað duftar av seks
títt tað luktar av at spæla keks
Tú grætur, heilar nætur
hugsar um hví so er
vakin, nakin, sakin
hatar ta køldu verð
Tú roynir at skifta deodorant
mína feitastu skjúrtu tú hevur lænt
tú roynir at blíva akkurát sum eg
sum so nógvir hava roynt áðrenn teg
tað hjálpir eitt sindur men ikki nokk
og tú hugsar við tær sjálvum mega-fukk
tú er illur og súrur og spyr meg tí
hey tú scorar so nógvar sig mær hví
(SBN/MC-Hár)
Tað, ið eg havi, sum tú ikki hevur
eg havi hár
mín frisúra er feit
eg havi
ja, superfeit
tað er tí tað er
tað er ein kusimagnet
hárið undir tær kitlar mær
kanst tú gita hvar
nem meg har
ert tú fotomodel
vilt tú síggja mína glansbílætsamling
veist tú hvar eg havi hár
einaferð vóru tað Per, Pól og Sláme
góða kom aftur tá tú ert seytjan
tú minnur ei sørt um Marilyn Monroe
eg kenni Kristian Blak
Samaria skal bøta fyri, at tað hevur sett seg upp ímóti Gudi sínum; fyri svørði skulu tey falla; smábørn teirra skulu verða sorað sundur, og kvinnurnar sum eru við barn, skulu verða kruvdar. (Hóseas 14.1 Victor Danielsens týðing)
framvegis uttan vit renna kappróður er keðiligur og fótbólt hatið eg elski teg sjálvan sum sjálvan teg
hárið undir Snar kitlar mær
kanst tú gita hvar
nem meg har
visuelt trikot
trýdimensionelt lot
(SBN, TjÈ/TjÈ)Goym tekstin


text:
El Dorado
El Dorado (spanskt Tann gylti býurin) merkir tann gylti og er navnið á einum gull-landi í Latínamerika, sum segðist vera so ovurfylt við gulli, silvuri og kopari, at alt innbúgv var evnað úr tí, og allar standmyndir í ríkinum vóru gjørdar úr reinum gulli. Leitanin eftir El Dorado byrjaði longu 40 ár eftir, at Kristoffur Kolumbus fann Latínamerika í 1492. Tá byrjaðu evropearar av sonnum at taka lond undir seg og fór hetta so harðliga fram, at ríkini hjá bæði astekum og inka-indiánum vóru útslettað longu tíðliga í 1500-talinum.
Søgur úr El Dorado[rætta | rætta wikitekst]
Slaturin hevði leingi gingið um goymd ríki langt inni í suðuramerikanska frumskóginum. Ambrosius Ehinger, sum spanski kongurin hevði sent til Latínamerika at leita sær eftir gulli, var tann fyrsti, ið hoyrdi søgnina um "El hombre dorado" - tann gylti maðurin. Hetta var ein søga um ein ótrúliga ríkan høvdinga á fjallinum Kundinamarca, sum hvørt ár smurdi seg inn í eina klebruta evju og rullaði seg í gullstøvi. So baðaði hann sær í einari heilagari á, til alt gullið var runnið av honum. Nú áttu gudarnir tað. Ambrosius Ehinger gjørdist bergtikin av hesi gomlu indiansku søgnini og setti sær fyri at finna El Dorado og taka gullið til sín sjálvs.
Hundraðtals rannsóknarlið fóru næstu árini til Suðuramerika. Allir leitaðu teir eftir tí gylta landinum. Teir royndu alt fyri at fáa tey innføddu at siga sær sínar loynidómar. Teir píndu hesi villu og fóru við teimum sum dýr. Ræðuligar søgur gingu um, hvussu indiánararnir hevndu seg móti hesum sponsku rannsóknarfólkunum. Teir fangaðu rannsóknarliðini og stoyttu brennandi gull niður í hálsin á teimum, fyri at sløkkja teirra gulltosta. Aðrir blivu sundurlimaðir meðan teir enn vóru livandi og steiktir.
Ein heiðurligur riddari, sum æt Gozalo Jiminez de Quesada, royndi ein annan framferðarhátt. Ístaðin fyri at noyða tey inføddu við valdi at geva honum gull og upplýsingar, gjørdist hann vinur við tey. Hetta gav úrslit - ein stamma lovaði at vísa honum leiðina til fjallið Kundinamarca.
Alt gekk sum tað skuldi, men tá Quesada kom til staðið og møtti innbúgvunum, Chibcha-fólkið, gjørdist hann skuffaður. Tað vísti seg, at søgnin um høvdingin, sum ofraði gull til gudarnar, var sonn, men at tey langt síðani vóru givin við hesum siði, serliga tí tey einki gull høvdu. Vónsvikin gjørdi Quesada av at taka staðið við vald og soleiðis taka tað ríkidømið, ið var at fáa.
Sir Walter Raleigh[rætta | rætta wikitekst]
Hóast hetta, forðaði tað ikki øðrum í at halda á at leita eftir El Dorado. Ein tann kendasti rannsóknarleiðarin var Sir Walter Raleigh. Hann var enskur aðalsmaður og skald. Men Raleigh var eisini sjórænari og ævintýrari, sum bara var sloppin undan geglinum, tí hann hevði gott samband við drotningina.
Á einari av sínum sjóferðum til Suðuramerika, tók Raleigh ein gídsla. Maðurin var ein av teimum, sum leitaði eftir El Dorado. Raleigh setti mannin á eina oydna oyggj at doyggja, men áðrenn hevði hann fingið hendur á einum brævi, sum neyðars maðurin hevði skrivað um gulllandið. Og soleiðis byrjaði endaleysa reikan hjá Raleigh gjøgnum Suðuramerika. Heima í Onglandi gingu søgurnar um Raleigh. Fólk høvdu hoyrt um ránsferðir hansara og folk byrjaðu at hata hann. Hetta hevði við sær at Drotning Elizabeth fór at ivast í dygdumnum hjá Raleigh, men kortini helt hon á at fíggja rannsóknarferðir hansara.
Men tá hann enn einaferð kom tómhentur heim til Onglands, var óviljin móti honum so stórur, at hann varð dømdur 20 ára fongsul fyri landasvik og tá hann hevði siti hesi árini skuldi hann avrættast. Raleigh hevði, hóast sín deyðadóm, tað sera gott í fonglsinum, har hann fekk tíðina at ganga við at skriva eina bók um upplivingar sínar í Suðuramerika – bókin bleiv sera væl móttikin. Hann hevði enntá tveir persónligar tænarar at ganga sær til handa. Hetta vísir bara, hvussu væl dámdur hann framvegis var í kongshúsinum.
Í 1616 gjørdist James 1. kongur. Hann gav Raleigh loyvi at fara til Latínamerika eina síðstu ferð, at prógva at El Dorado var til. Tó stóð deyðadómurin við. Raleigh fór eldhugaður avstað, men tað gekk ikki long tíð so byrjaði hann aftur at ræna sponsk skip. Tá ið kongurin, sum stríddist fyri friði og rættvísi, hoyrdi um hesar syndir, gjørdist hann í øðini, og Raleigh bleiv avrættaður beinanvegin hann setti fótin aftur á enska jørð í 1618.


text:
Í morgun var kalt at stíga fram á gólvi. Hevði bestan hugin at legga meg aftur. Men genturnar skulu í skúla so har var einki at gera enn at fara upp og fáa lív í genturnar, tungt er at fáa tær upp. Tað er enn heystfrítíðin sum órógvar, komandi vika verður nokk betur.
Kavin er komin oman á hálvt Kunoyarnes, og hitamálarin í Ósáskúlanum vísti 1 grad. Jú veturin er komin við kuldanum, og kavin er nokk ikki langt vekk.
Eg hevði ørindi í Havn í dag, men timaði tað soleiðis at eg kundi verða við til Treysta venjingina í kvøld. Hóskvøld er interval kvøld, og uppmøtingin var avbera góð. Nærum 40 hugagóðir treystir rennarar stóðu klárir tá klokkan var 18. Gutti legði fyri við eitt sindur av kunning, og so varð fari avstað. Fyrst upphiting í einar 15 minuttir, so intvervallir í Bøgøtu. 10 ferðir eitt rundstrekki uppá umleið 500m. Eitt super venjingarkvøld, sum kuldin onga ávirkan hevði á.
Her eru nakrar myndir frá venjingini.


text:
PAME
PAME' (stytting fyri Protection of the Arctic Marine Environment) er arbeiðsbólkur undir Arktiska Ráðnum. Arbeiðsbólkurin fyri vernd av arktiska havumhvørvinum, PAME, varð stovnaður í 1991. PAME hevur skrivstovu í Akureyri í Íslandi. Arbeiðið í PAME snýr seg um vernd av arktiska havumhvørvinum. PAME hevur sum arbeiðssetning at meta um, hvørt millumtjóða sáttmálar og aðrar reguleringar eru nøktandi fyri at verja arktiska havumhvørvið og at gera tilmæli um, hvat kann verða gjørt fyri, at betra um umsitingina av arktiska havumhvørvinum. Hetta er eisini endamálið við t.d. verkætlanini "Arctic Ocean Review", sum PAME fór undir í 2009. Málið er at gera eitt yvirlit yvir, hvørjir sáttmálar og umsitingaravtalur eru galdandi fyri havið í Arktis. Við støði í hesum verður tilmæli gjørt um, hvat skal gerast fyri at styrkja verndina av arktiska havumhvørvinum.
Ein onnur verkætlan undir PAME samstarvinum er "Arctic Marine Shipping Assessment" (AMSA). Hendan frágreiðing varð góðkend og almannakunngjørd á ráðharrafundinum í 2009 í Tromsø. AMSA frágreiðingin lýsir verandi skipaferðslu og metir um væntaðu skipaferðsluna í arktiska økinum. Við støði í hesum eru gjørd seytjan tilmæli um, hvat eigur at vera gjørt fyri at tryggja, at økta skipaferðslan í arktiska økinum verður so burðardygg og trygg sum gjørligt. PAME hevur, í samstarvi við limalondini og hinar arbeiðsbólkarnar í Arktiska Ráðnum, sett skjøtul á eina tilgongd, sum skal tryggja, at tilmælini verða sett í verk.
Umboð fyri Umhvørvisstovuna hava luttikið á fundum og virkseminum í PAME. Hendan luttøkan hevur tó verið rættuliga óstøðug seinastu árini, orsakað vantandi fígging. Umhvørvisstovan fylgir kortini, í tann mun orkan loyvir tí , við í virkseminum hjá PAME.


text:
“Í islams húsi, har eg vaks upp, er stórur tørvur á ábótum. Rútarnir eru í knúsi, og veggirnir mangla tapet. Hóast tað regnar og blæsir inn, lata øll sum um alt er í fínasta lagi. Hinumegin gøtuna liggur kristna húsið, har tað er turt og heitt, og onkur vaskar gólvið, tá neyðugt er.” Soleiðis sigur Naser Khader, ið vaks upp sum ortodoksur muslimur í Sýria, men flutti 11 ára gamal við familjuni til Danmarkar. Síðani hevur hann vitjað 20 av 22 arabiskum londum og sær stóran mun á teimum. Sýriski danin hevur stóra virðing fyri tí kristna Gudi, ið ikki revsar ivasamar sálir. Sýriski danin hevur seint í lívinum lisið teologi og sær ómetaliga nógv gott í eini samfelagsskipan, sum byggir á kristin virðir og lívsáskoðan. Khader eftirlíkaði ynski frá sjey 7 gamla soni sínum um at lata seg doypa og kallar seg í dag ein “kulturkristnan muslim”.
Fyrilestur: Løkshøll fríggjakvøldið 21. februar kl. 19.30
Kostnaður: kr. 190,00


text:
Heimasíðan hjá Gudloysi varð um mánaðarskfiti apríl-maj 2013 strikað av Spacetown.org uttan ávaring. (Les nærri frágreiðing her.) Neyðugt var tískil at flyta til ein nýggjan netvert og at endurstovna síðuna frá einum gomlum trygdarriti. Tíverri mistu vit onkrar bloggupostar og tilhoyrandi viðmerkingar. Hesin blogguposturin varð endurstovnaður 17. juni 2013 frá Google cache. Tíverri er ikki gjørligt at endurstovna viðmerkingarnar. Vit her á Gudloysi eru framvegis ímóti at strika viðmerkingar, men tað sama kann ikki sigast um Spacetown. – Heini Reinert, skrivari
Sum gudloysingur verður ein ofta spurdur, hvaðan hugtøkini rætt og skeivt stava, um Guð ikki er til. Tað er tó ivasamt, hvussu hetta skal skiljast. Um tankin er, at gudloysi er siðloysi, sum førir til óreint sjálvsøkni, so hevur spyrjarin avdúkað sítt egna trongskygda hatur. Vert er eisini at vísa á, at spyrjarin onga tænastu ger sær sjálvum við at halda fast við, at trúgvandi tørva áhaldandi eftirlit fyri at tíggja sær væl. Tað lýsir trúgvandi sum bangin bølmenni heldur enn sum oddafólk fyri tí góða. Guð verður í sama viðbragdi forfjónaður til ein himmalskan Gestapo.
Lat okkum tískil fyri Guðs skyld tulka spurningin við einum veti av vælvild. Tankin er ikki, at gudstrúgv ger summi betri enn onnur. Nei, moralur er líkur lógunum. Grundin til, at eitthvørt er forboðið, er, at tað stendur í lógini. Men onkur má hava skrivað lógina. Hon kom ikki burtur úr ongum. Somuleiðis kunnu vit hugsa okkum orsøkina til, at okkurt er skeivt, man vera, at ein evsti myndugleiki hevur ásett, at soleiðis skal tað vera.
Hetta er bert ein samanbering til at lýsa støðuna, og ein samanbering er í sjálvum sær ongin próvgrund. Støðan er í stuttum, at rætt og rangt er tað, ið Guð er fyri og ímóti, ávikavist. Lystir einum at taka undir við hesum, er onki galið við tí. Støðan er innanhýsis samanhangandi. Stundum fara trúgvandi tó eitt stev út um støðuna, og siga, at bert henda støðan, og ongin onnur, kann greiða frá morali. Tá tað kemur so vítt, kunnu vit tað sama ripa nevan í borðið, tí eg havi aldrin sæð nakra haldgóða próvførslu fyri, at so er. Eitt er at siga seg hava eina loysn. Nakað innbilskari er tað kortini at avskriva allar aðrar møguligar loysnir frammanundan.
Mítt svar til støðuna er, at (more…)


text:
LSD
LSD, ið er ein stytting fyri LysergSýra Diethylamid, er eitt hallusinogent rúsevni. Viðhvørt verður LSD eisini nevnt við slangorðinum "sýra" ella "tripp".
LSD varð í 1950-árunum nýtt í samrøðuviðgerð av sálarsjúklingum, av tí at man metti tað at vera ein snarveg til at fáa sjúklingin at opna upp fyri tað undirbevísta.
LSD er eitt tað sterkasta psykoaktiva evnið, vit kenna. Ein vanlig dosa er millum 100 og 500 mikrogram. Hetta svarar til umleið 1/10 av vektini á einum sandkorni. Tað verður vanliga selt sum frímerki á ólógliga marknaðinum. Hetta eru smá pappírspetti, har ein dropi av LSD er dryppaður á, svarandi til eina dosu. Frímerkini eru ofta prýdd við ymiskum litríkum myndum.


text:
Talvkapping fyri børn og ung verður í skúlanum í Kollafirði sunnudagin 6. mai kl. 14.
Telvað verður í 4 aldursbólkum:
• 2 flokkur og yngri
• 3 og 4 flokkur
• 5 og 6 flokkur
• 7 flokkur og eldri
Heiðursmerki verða latin til nr. 1, 2 og 3 í hvørjum bólki.
Kappingin er ókeypis, men neyðugt er við tilmelding í seinasta lagi fríggjakvøldið 4. mai við at senda mail til fjallheim@hotmail.com ella við SMS-boðum til tlf 243637
Tað ber eisini til at ”søkja limaskap” til facebook bólkin ”Talvkapping 6.mai 2018 – Kollafirði”
Vinarliga upplýsið navn, aldur og flokk, tá tit senda teldupost, sms ella koma í fb-bólkin.
Kappingin er fyri øll, sum hava hug at telva – roynd, minni roynd og eisini fyri tey sum júst eru byrjaði.


text:
Gamli Prestagarðurin
Kirkjuvegur 1
Fo-655 Nes
Telefon: +298 447696, +298 227096
Heimasíða : www.nesforn.weebly.com
Limirnir í nevndini sita í eitt 2-ára skeið, meðan eykalimirnir verða valdir á hvørjum árið.
Aðalfundur er í februar.
Fornminnisfelagið og bygdasavnið
Bygdirnar Nes og Toftir eru elligomul búpláss, men ilt er siga hvussu gomul. Saltnes er niðursetubygd av Toftum frá 1830-num.
Í Nes kommunu er eitt virkið fornminnisfelag, sum hevur sett á stovn eitt alment bygdasavn.
Tað er eitt áhugafelag við viðtøkum og aðalfundi, sum vanliga er í fyrsta ársfjórðingi hvørt ár. Skráin umfatar árfrágreiðing, grannskoðaðan roknskap og nevndarval. Minst eina ferð um árið verður skipað fyri limafundi og/ella jólaveitslu við undirhaldi, sangi og burturluting. Fornminnisarbeiðið hevur verið væl stuðlað í økinum.
Bygdasavnið er sýnisgluggin hjá felagnum, har tann størsta framsýningin er í gamla prestagarði á Nesi. Endamálið er at savna gripir, søguligar frásagnir og at gera søguna í kommununi sjónliga.


text:
Sverri Egholm
15.02.2018 - 00:45
Tíðindi > Uttanlands > Annað
Minst 17 persónar eru deyðir í einari skotatsókn móti einum skúla í Florida. Tað upplýsir løgreglan sambært útlendskum miðlum. Gerningsmaðurin er handtikin.
Danmarks Radio skrivar á heimasíðuni, at atsóknin fór fram seinnapartin lokala tíð á skúlanum Marjory Stoneman Douglas High School í býnum Parkland, júst sum næmingarnir fóru at fáa frí hvørja løtu.
Onkur - helst er tað gerningsmaðurin - setti eldávaring í gongd, og meðan næmingarnir runnu út úr skúlastovunum varð tað skotið í og rundan um ein ávísan bygning á skúlanum.
Løgreglan heldur seg hava handtikið persónin, sum stendur aftanfyri atsóknina. Eftir øllum at døma er talan um ein fyrrverandi næming á skúlanum, sum er 18 ára gamal.
Gerningsmaðurin bleiv handtikin í einum býi nærhendis Parkland.
Skotatsóknin er ein av 20 størri atsóknum í USA síðani ársskiftið, skrivar dr.dk.


text:
Niels Petersen
21.12.2016 - 23:08
Á almennum býráðsfundi mikukvøldið 21. desember skipaði nýggja býráðið í Sunda kommunu seg. Hetta skrivar kommunan á heimasíðu síni.
Borgarstjóri næstu fýra árini verður aftur Heðin S. Zachariasen, og varaborgarstjóri verður Thordis Dahl Hansen.
Í sambandi við, at nýtt býráð tekur við 01. januar 2017, sigur Heðin S. Zachariasen:
"Nýggja býráðið fer nú við treysti til verka. Sunda kommuna er í menning, og ein av týdningarmiklu uppgávunum hjá kommuni er at tryggja framhaldandi menning og trivnað fyri allar borgarar. Stóra málið hjá nýggja býráðnum er at byggja nýggja skúlan og ítróttarhøllina. Hetta er eitt stórt og neyðugt tak, sum vit sum kommuna taka saman. Hetta fer at seta sín dám á býráðsarbeiðið tey næstu árini. Við hesi verkætlan tryggja vit bestu karmar fyri undirvísing, ítrótt og mentan."
Nevndirnar skipaðu seg eisini hetta kvøldið. Býtið bleiv soleiðis:
Fíggjarnevnd:
Heðin S. Zachariasen, formaður
Thordis Dahl Hansen, næstforkvinna
Magnus Pauli Dahl Olsen
Jacoba Kruse
Pól Nikái Torkildshøj
Tekniska nevnd:
Elias Hammer, formaður
Magnus Pauli Dahl Olsen, næstformaður
Trygvi Kallsoy
Kári Matthíasson
Jóhan Heiðrikur Mouritsen
Trivnaðarnevnd:
Thordis Dahl Hansen, forkvinna
Trygvi Kallsoy, næstformaður
Jacoba Kruse
Hansina Jensen
Elsa Maria Magnusardóttir Olsen


text:
Upp á gólv Trettandakvøld
05-01-2018
Á skránni er: Kópakvæði, Kongens søn af Engeland, Flóants ríma, Vind op i rå, Jøkilskvæð, annar táttur, og Ungdómsvísan.
Brynolf Lamhauge skipar Kópakvæði í Dansifelagnum í Havn. Jón Olsen skipar Kongens søn af Engeland í Dansifelag Kaggans.´Suðuroyar Norðara Dansifelag kvøður Flóvants rímu, Levi Niclasen skipar. Edith Vang og Sonja Schneider skipa Vind op i rå í Dansiringinum við Høgadalsá. Dansifelagið í Havn fer upp á gólv við Jøkilskvæði, øðrum tátti, sum Høgni Mohr skipar. At enda hoyra vit sumbingar kvøða Ungdómsvísuna, John Lisberg skipar.


text:
Tollakur var bróðir Trónd í Gøtu. Hann verður ikki lýstur (hann er ein skuggapersónur), men vit fáa at vita, at hann var eldri enn bróðurin Tróndur, og at stórur aldursmunur var á teimum báðum. Hann var giftur og var hjá pápa sínum í Gøtu. Stutt eftir giftuna, doyði pápin.
Bæði Tollakur og Tróndur ynkstu heimabúgvið. Teir kastaðu lut um jørðina, og Tróndur vann lutakastið. Tollakur royndi at bjóða Tróndi leysafæ fyri at fáa búgvið, men til fánýtis. Eftir hetta fór hann burtur haðani og fekk sær annan bústað í oyggjunum (VUH:2).
Tollakur var faðir Sjúrð Tollaksson og Tórð Lága.


text:
Á hesi temasíðu er evnið holocaust. Á síðuni eru almennir upplýsingar, undirvísingarupplegg og slóðir til tilfar í Námi at brúka í skúlanum.
Tað var undir seinna heimsbardaga, at umleið 6 milliónir jødar umframt fólk frá øðrum minnilutabólkum, so sum samkynd, vórðu dripin. Hetta verður kallað holocaust.
27. januar minnast vit holocaust. Henda dag í 1945 fríaði Reyði herurin hjá Sovjettsamveldinum jødarnar og onnur kúgað fólk úr týningarleguni Auschwitz.
Í juni í 2015 vitjaði Pól Jespersen nasistisku legurnar Auschwitz-Birkenau. Á kortinum omanfyri, sum er úr atlasinum hjá Námi, sæst býurin Krakow, har legurnar eru. Trýst á kortið og tað verður størri. Auschwitz-Birkenau var savningarlega, arbeiðslega og týningarlega fyri jødar og mong onnur fólk. Krakow er millum býirnar í Evropa, sum vórðu spardir undir øðrum veraldarbardaga, so her eru nógv gomlum hús og støð at síggja. - Millum útferðirnar var ein, sum vit høvdu teknað okkum til, men sum kortini ikki var so hugalig, sigur Pól, og fer at siga frá um dagin, tá bussurin kom á hotellið eftir teimum. Tað tók bara halvanannan tíma at koyra úr miðbýnum til inngongdina til nasistisku Auschwitz-leguna við eyðkenda skeltinum Arbeit macht frei.
Seinni heimsbardagi byrjaði 1. september í 1939, tá ið Týskland leyp á Pólland. 6. oktober sama ár høvdu Týskland og Sovjetsamveldið hersett alt landið. Á vári í 1940 grundaðu nasistarnir kendu kz fangaleguna Auschwitz stutt vestan fyri Krakow. Her vóru gamlir bygningar hjá pólska herinum, og fyrstu fangarnir vórðu settir inn longu í juni sama ár. Tey komandi árini vórðu fangar settir at víðka um leguna, so hon eisini fevndi um týningarleguna Birkenau, sum er 3 km frá Auschwitz. Í Auschwitz-Birkenau lótu meiri enn ein millión sakleys fólk úr øllum Evropa lív, flestu teirra jødar. Á kortinum niðanfyri sært tú, hví so nógvar fangalegur hjá nasistunum vóru í Póllandi. Auschwitz-Birkenau var miðdepil í eini effektivari týning av jødum og øðrum fólkum, sum nasistarnir vildu rudda út. Jarnbreytirnar kundu flyta øll til henda stað.
- Tá ið tú ert føddur stutt eftir seinna heimsbardaga, hevur tú sum barn og ungur - ja, alt lívið - hoyrt um ræðuleikarnar undir nasismuni. Tað kom tí kanska eitt sindur óvart á meg, at vitjanin skuldi ávirka so nógv, sum hon gjørdi, sigur Pól og leggur afturat, at ein orsøkin man vera, at tú ikki rættiliga hevur gjørt tær greitt, hvussu víðfevnt hetta píningar- og týningarvirksemið var. - Og so øll tey praktisku viðurskiftini í hesum sambandi, sigur Pól og spyr: - Hvussu drepur tú meiri enn eina millión menniskju og beinir fyri líkunum?
Trýst á pílin niðast í vinstra horni, so kanst tú fylgja Pól Jespersen á ferð í Auschwitz-Birkenau í juni í 2015. Á hvørjari mynd brúkar Pól vísan, sum var hann krit á talvuni. Ferðin varar 15 minuttir


text:
SuperSellers
Alt til útstilling og søluframa til sámuligan kostnað. Nýggjur faldari kemur út eina ferð um árið, við føroyskum prísum uttan mvg.
Dømi uppá hvat SuperSellers blaðið býður uppá:
- handilsinnbúgv, panelveggir
- stativ av ymiskum slag
- sølu kurvar
- hillar og krókar
- ginur
- akslatrø
- og mangt annað
Við at klikkja á gula faldaran niðanfyri kanst tú blaða ígjøgnum úrvælið. Allir upplýstu prísir eru vegleiðandi u/mvg.
Seinni faldarin er handilinnbúgv av merkinum Kupole. Eitt sera nýskapandi og funktionelt system við sera nógvum møguleikum.
Myndirnar ið vístar eru niðanfyri, vísa bert lítlan part av úrvalinum hjá SuperSellerS.
[Fyrivarni verður tikið fyri villum]
Trýst á mynd fyri fulla stødd.
RSS
22.12.2017
UPPLATINGARTÍÐIR
Vit hava stongt 27/12. Vit hava opið aftur sum vanligt 28/12 kl. 09.Gleðilig jól.
24.07.2017
Ólavsøkan 2017
Ólavsøkuaftan 28. Juli er stongt. Vit hava opið aftur sum vanligt mánadagin 31. Juli. Góða Ólavsøku til tykkum øll.
25.04.2017
Flaggdagin
t. 25/04, hava vit opið frá 9 - 12. Vit hava opið aftur sum vanligt 26/04.
Tíðindasavn


text:
Eitt fall í rávøruprísinum upp á 10 prosent síðani síðst í mai mánaða, hevur fingið íleggjarar at keypa olju og goyma hana umborð á risatangaskipum í vónini um, at prísirnir skjótt fara upp aftur. Í løtuni virka meira enn 50 risatangaskip sum flótandi oljugoymslur.
“Meira enn 70 prosent av risatangaskipunum, ið verða brúkt sum oljugoymslur, liggja fyri akkeri út fyri Singapore og í Malaccasundinum”, sigur Nick Pugh, tangaskipamarknaðargreinari í Affinity, við TradeWinds.
Vanliga er talan um eldri tangaskip, ið verða brúkt at goyma ráolju, tí hetta slagið av skipum fær lægstu dagsgjøldini á spottmarknaðinum.
Støddin á teimum flótandi oljugoymslunum kom í hæddina í juli í fjør, tá 95 miljónir tunnur av ráolju vóru á goymslu á sjónum.
Kelda: Tradewinds


text:
Atlantic Airways hevur í dag yvirtikið ta fyrru av teimum báðum AW 139 tyrlunum, sum felagið hevur keypt. Nýggju tyrlurnar eru eitt stórt framstig fyri tyrlutilbúgvingina og rutuflúgvingina millum oyggjarnar
Atlantic Airways hevur í dag yvirtikið eina nýggja tyrlu av slagnum AW 139. Talan er um ta fyrru av teimum báðum AW 139 tyrlunum, sum felagið keypti fyrr ár, eftir at avgjørt varð at skifta tyrluflotan út. Atlantic Airways yvirtekur ta seinnu tyrluna í mars næsta ár.
Útskiftingin av tyrlunum er gjørd í samráð við landsstýrið eftir at partarnir fyrr í ár samdust um nýggjan leist fyri tyrlutilbúgving og rutuflúgving millum oyggjarnar.
Nýggju tyrlurnar koma í staðin fyri tær báðar 20 ára gomlu Bell 412, sum hava røkt tyrlutilbúgvingina og rutuflúgvingina millum oyggjarnar. Talan er um eitt stórt framstig, tí gomlu tyrlurnar eru vorðnar minni og minni virkisførar, so hvørt nýggjar og strangari reglur støðugt eru settar í gildi innan tyrluflúgvingina.
- Vit hava við AW 139 framtíðartryggjað flotan við framkomnum tyrlum, sum eru bygdar sambært øllum teimum nýggjastu og herdu krøvunum til tyrluflúgving, staðfestir Jóhanna á Bergi, stjóri í Atlantic Airways.
AW 139 tyrlurnar kunnu flúgva heilt út á 200 fjórðinga sjómarkið, har tær kunnu arbeiða í 30 minuttir í bjargingarátøkum. Bell 412 kunnu bert flúgva út á 127 fjórðingar at arbeiða í 30 minuttir.
AW 139 hava í neyðstøðum og undir sjúkraflutningi pláss fyri tveimum børum, umframt at tvey av manningini og fýra avvarðandi kunnu vera í kabinuni. Bell 412 hava einans rúm fyri einari børu, tveimum av manningini í kabinuni og trimum avvarðandi.
Samanumtikið er nógv meira pláss til bjargingararbeiði umborð á nýggju tyrlunum.
Cruise ferðin hjá AW 139 er 260 km/t, og mesta ferðin er 303 km/t. Bell 412 hava somu cruise ferð og mestu ferð – í báðum førum 195 km/t.
AW 139 taka 15 ferðafólk, og Bell 412 hava rúm fyri níggju ferðandi. AW 139 eru eisini útgjørdar við sonevndum ”super silent kabinum”. Ljóðið umborð svarar sostatt til ljóðið umborð á einum ferðafólkaflogfari, og tí er ikki neyðugt við hoyrivernd, sum er alneyðug umborð á Bell 412.
Nýggju tyrlurnar eru eisini útgjørdar við framkomnu RNP-tøknifrøðini, ið verður brúkt umborð á Airbus flogførunum, og sum ger tað møguligt at flúgva lægri og í verri sýni enn í dag.
Atlantic Airways hevur í fleiri umførum leigað AW 139 tyrlur til eitt nú flúgving í oljuvinnuni, og tí hevur felagið longu manning við hollum kunnleika at handfara og flúgva AW 139.
Almenn móttøka fyri nýggju tyrluni verður á flogvøllinum í Vágum í komandi viku. Nærri kunning seinni.
Vinaliga
Atlantic Airways
Fleiri upplýsingar fáast frá Jóhonnu á Bergi, stjóra, á telefon 21 37 30.


text:
Týtt: Árni Jacobsen
1. Mín syndaskuld, hon var so stór
og øktist bert, sum tíðin fór,
men Jesus tók tað alt á seg.
Á krossinum á Golgata
eg hesa stóru frelsu sá:
Lív sítt gav hann fyri syndarar sum meg.
Niðurlag: Hann kom av himlahædd til jarðar
at taka burtur synd og stríð.
Hann kom av himlahædd til jarðar
at veita okkum ævigt lív.
2. Á krossin hann varð negldur har,
tó at hann syndafríur var:
„Fyrigev teim!“ hann bað til faðir sín.
Við ránsmannin við sína lið
hann segði: „Tú skalt vera við,
tá í dag eg komi Paradísið í!“


text:
So vakrar moyggjar, men ongar menn,
ið kunnu teirra gerning gera,
væl finnast kanst tú Føroyum enn,
tí her er gaman at vera
Hvørt vetrarkvøld í dansi samlast øll,
at hoyra poppin, kvinini so snjøll,
stuttligt er har, sæst manst lær.
og slíkt er frøi um at halda.
At dansa mjúkt tað so stuttlig er,
ei líkist tí at halda snøri,
og tá so dansurin úti er,
vit ganga túrar í fjøru.
Men tá marinarin hann fer í song,
hann ikki stýrir afturi í rong,
hann fer í song, »Veðrur« -so-long!
og letur sjómark verða sjómark.
Í øðrum londum er annað skil,
man eisini teir hava sjómark,
at verja tað, tað ber betri til,
og allarbest tað gongst í Danmark.
Tí har er eingin fiskur, bara svín,
og Ongland keypir bacon, egg og grýn.
Riklingur ei, als ongan seið,
jú, tað er munur á monnum.
Og summir tosa um vána skil,
ja, onkur kallar tað eitt drama,
ímeðan koyra tey ungu bil,
og hoyra hvørt eitt popporama,
og flestu siga alt tað sama ger,
tá farið verður upp úr hesi verð,
alt burtur fer, eftir tá er
bert poppur, okkar’Dali Lama.


text:
FirstClass
Skeiðsskipan, sum verður avloyst av Moodle
Í summum lærugreinum verður FirstClass nýtt á sama hátt sum Moodle-skipanin.
Stevnur eru til tær ymisku lærugreinarnar, sum lesandi fáa atgongd til.
Hevur tú brúkt FirstClass í miðnámsskúlanum og hevur ein brúkara á FirstClass frammanundan, heldur tú á at nýta tann sama.
Kunning er um FirstClass á innleiðsluskeiðinum.
Gev gætur!
Fróðskaparsetur Føroya er tó í eini tilgongd, har farið verður burtur frá at nýta FirstClass og skifta hesa skipanina um við Moodle skipanina.


text:
Viðtal, Dimmalætting apríl 2006:
Meðan Kári Svensson arbeiðir við framsýning til Den Frie í Keypmannahavn 27. mai, hevur hann fingið tillutað hvíta veggin í Klingruni, tá Summarframsýningin letur upp í Norðurlandahúsinum 7. juli. »Eg var í gongd við ein stóran málning, sum eg tí valdi at gera enn størri, so hann nú er 7 metrar langur. Inspiratiónin er upplivingar á Norðhavinum, tá morgunsólin brýtur fram úr skýnum og kvikar ternur og dølskar likkur skjóta seg eftir einum morgunbita, meðan vit kryvja,« sigur Kári Svensson, sum hevur ateliér á Velbastað
Samrøða
Birgir Kruse
Við Hestfirði í brøttum bakborði, snúgvi eg inn undir Borgarháls á Velbastað. Í skýmingini, eitt kvink til vinstru, hómast Koltur, balstýrna oyggin, ið Ingálvur tamdi og setti á løriftið.
Koyri fram við nýbygdu húsunum, har dreingirnir spæla bólt í innigyrdum túni, so hann ikki endar á streymasjógvi og hvørvir eins og Magnus á sinni. Miðskeiðs í røðini finni eg tey. Húsini hjá Kára Svensson, har hann í ovara enda hevur ateliér.
Dyrnar eru opnar og bleytur jazzur hoyrist út í kvøldarkuldan. Longu áðrenn Kári tekur ímóti, hevur Billie Holiday sveipa tún og høli í søkjandi, men tó stevfastan og miðvíst fokuseraðan jazz.
– Ja, hesa plagi eg at leggja á, tá eg eri í gongd, sigur Kári og skrúvar eitt sindur niður fyri tónleikinum. Men hann er ikki at steðga, jazzurin hjá Billie. Í løgum hevur Kári longu flutt hann upp á veggin, jazzin. Lag oman á lag síggja vit hann í stórum strokum, smáum ljóssterkum glottum og óvæntaðum improvisatiónum, prent við dobbaplasti og slett, sum í slakti.
Fuglar
Í tvey ár hava fuglar verið myndevnið hjá Kára. Várarnar er hann útrógvin á Norðhavinum og letur seg kveikja av bjørgunum.
– Inni undir berginum er myrkt og har finni eg ein seregnan stíl, sum eg arbeiði við til donsku framsýningina á Den Frie. Men longri úti er bláa ljósið, sum kemur við degnum og fuglarnir, sum flúgva í sólopningarnar og skjóta seg eftir einum morgunbita, meðan tú stendur og blakar út. Fyrst tær kviku ternurnar og so tær dølsku likkurnar.
Fuglarnir eru prentmálaðir við dobbaplasti, dyppað í kobolt, summir lættir og opnir, aðrir tyngri og afturlatnir. Ljósi og klári dagsblái liturin ger ein lættan, gjøgnumskygdan opinleika og bindur glottarnar, sum eru umgyrdir av reyðum, appilsingulum, gráum og bláum liti.
Málningurin er í 8 brotpørtum, sum tilsamans máta 7×3,3 metrar í einum samansettum, mynstrutum flata. Fyri at fáa fjarstøðu, nýtir Kári eina longda málirullu og so ein trappustiga. Sum ein jazztónleikari á konsert fer hann eftir málninginum, peikar og mátar, meddar og metir, og finnur nýggjar gongdir, glottar og hugløg í málninginum, sum var tað eitt tónalag, skipað, men við rúmi fyri improvisatión og stórum orkestri.
– Nú seti eg hann til viks og hyggi so at honum aftur um tvær vikur.
Ongar gluggar
– Mær dámar best at gera alt frá grundini. Skitsur á staðnum, tað veri seg á Norðhavinum, ella í Mykinesi, meðan vit fletta, taka fugl, ella bara liggja undir bjørgunum og síggja speglingar. Eg eri eitt náttúrumenniskja og geri alla tíðina skitsur, sum eg arbeiði við. Stórar við stórum strokum og so smáar við sama evni, men við avmarkaðum rørslum. Men her inni er tað bara hjartað, sigur Kári, hyggur at mær og peikar runt í rúmliga ateliérinum.
– Tí havi eg ongar gluggar. Eg livi meg inn í myndaevnið. Nú er tað mítt hjarta, mín sál og eg sum ráði. Hugbirtingar kalli eg tí ofta mínar myndir.
At verða sín egin
– Tað er alt ov nógv myndlistarlig eftirgerð, alt ov nógv kopi, sigur Kári. Tað hevur týdning at blíva sín egin. Tað kenni eg meiri og meiri fyri. Tað skal vera mítt, út frá mær, uttan at verða eftirlíkning, sigur Kári avgjørdur, dyppar pensilin í eitt bland av lakki, linolju, terpentini og sikkativ og ger eitt slett av koboltbláum á málningin, sum helst er Føroya størsti.
Hvíti veggurin
Eins og blanka arkið er avbjóðingin hjá rithøvundanum, er hvíti veggurin avbjóðingin hjá myndlistafólkinum. Og størstur og skarastur man hann vera í Klingruni í Norðurlandahúsinum.
– Hann skuldi aldri staðið tómur, veggurin. Og tá einki varð sýnt fram á honum, skuldi verið eitt forhang, alt eftir árstíðini, sigur Kári og leggur afturat, at hetta var tó ein serliga góð avbjóðing at fáa.
– Hann er ein fínur veggur til eina góða mynd. Vænti, at hendan verður løtt á vegginum og giti, at ljósið í Norðurlandahúsinum fer at spæla sær væl í honum og at blái liturin verður enn meiri livandi.
Den Frie
Við ársbyrjan sýndi Kári fram í Hafnarborg í Íslandi og fekk góð ummæli við litmynd í Morgunblaðnum undir yvirskriftini »Efni sem talar«. Tað er Galleri NB í Viborg, sum umboðar Kári í útlandinum.
– Tað er ein lætti, tí nú skal eg bara mála og einki annað. Men 27. mai so eri eg ein av tólv føroyingum, sum sýna fram á Den Frie í Keypmannahavn.
Rógvi Andreas Fossádal skipar fyri føroysku listaframsýningini á hesum søguliga staði, sum hóast tað er flutt, bleiv til í 1891 og í dag telur 38 limir, teirra millum Tal R og Bjørn Nørgaard. Fyri trimum árum síðani sýndu fleiri enn tjúgu føroysk listafólk fram á hesum staði.
Donsk listafólk stýra Den Frie, meðan 31 ára gamla Karin Hindsbo, ið hevur lisið listasøgu og er eksternur lektari í listasøgu á Lærda Háskúlanum í Keypmannahavn, júst er sett í starv sum dagligur leiðari.
Stórur áhugi er fyri føroyskari list í Danmark sigur Kári og slær upp í Kunstavisen, sum hvønn mánað nevnir føroysk listafólk og tríggjar ferðir um árið skipar fyri fultteknaðum listaferðum higar. Nýggjastu greinar eru um Trónd Patursson og Bárð Jákupsson.
Listfrøðingurin
Tey, sum hava áhuga fyri føroyskari list, hava vissuliga lært seg eitt nýtt orð. Tað er orðið »listfrøðingur«. Myndahøggarin Andrias Andreassen fór ítøkiliga til verka og meitlaði kjakevnið í vitskuna hjá Føroya fólki, so sjálvt tey dulastu kundu hoyra. Tað var, tá hann til Heystframsýningina á Skipasmiðjuni gjørdi andlitsmynd av Inger Smærup Sørensen og kallaði verkið Listfrøðingurin. Í bundnum formi.
Hóast henda ítøkiliga happening, hevur kjakið ikki flutt seg. Í lesarabrævi týsdagin ger ein semingsvandur mediator støðuna upp: »Annar bólkurin hevur nú skansað seg í Listaskálanum og hin á Vestarubryggju. Partarnir eru ovast á konflikstiganum, og bert dialogur fær teir niður aftur í heilum líki,« sigur Turid Debes Hentze og nevnir møguleikan fyri einum uttanveltaðum semingsfólki.Kári Svensson, ið er formaður í Felagnum Føroysk Myndlistafólk, sigur at vit skulu hava ein listfrøðing. Hann vísir á, at hann sjálvur er ein av sekstan, sum burturav arbeiða við listini og liva av henni. So føroyska listin er ikki í kreppu, sigur Kári av niðasta trapputrini, meðan hann á Velbastað arbeiðir við Føroya størsta málningi.
Tveir bólkar
– Vit hava øll árini havt umboð í nevndini fyri Listasavn Føroya. Men aðalfundurin valdi hvørki Bárð ella Trónd, men Sigrun G. Niclasen at umboða okkum listafólk. Soleiðis er tað, sigur Kári og vil ikki kasta nøkrum nakað fyri.
– Helgi Fossádal hevur nú sitið í eitt ár og eins og undanfarni stjóri púra einsamallur fingið eina rúgvu á skaftið, millum annað at fáa fremsta norðurlendska listamannin Odd Nerdrum higar í august.
– Eg haldi, at tað skjótt fer at verða øllum greitt, at Listasavnið virkar, eins og tað altíð hevur gjørt. Men kanska fer tað frameftir at krevja ein annan hugsunarhátt hjá nógvum og seta krøv um opinleika eisini.
– Hinvegin ger tað einki at vit hava tveir bólkar, tí vit eru so nógv myndlistafólk. Men eg vildi ynskt, at vit, hóast ymisk á máli, arbeiddu út frá einum felag. So kundu vit havt so nógvar bólkar, vit vildu, men altíð út fra hesum eina felag, sigur Kári Svensson formaður í felagnum Føroysk Myndlistafólk, ið varðar av árligu Várframsýningini, sum læt upp í dag.
Várframsýningin
– Tey ungu og tann nýggja listin eru veruliga nýskapandi. Á
Várframsýningini eru ókend nøvn við higartil ókendum gávum. Samanbera vit við hin listarliga bólkin, so eru tey meiri upptikin av at siga her eru vit og hetta eru vit, uttan at vísa tær stóru broytingarnar, men heldur vera staðfestandi. Hinvegin eru trý heilt nýskapandi listafólk, sum ikki hava verið nógv frammi fyrr, nú við á Várframsýningini og fáa í dag ein møguleika, tí tey eins og øll onnur eru boðin at verða við, hóast framsýningini er sensurerað.
Fyri úrvalinum á Várframsýningini standa listafólkini Ingi Joensen, Rannvá Mortensen og Edward Fuglø.
Kári endar samrøðuna við at hugleiða um hvussu ung føroyska listin í roynd og veru er. Hundrað ár, tað er alt. Og at sekstan fólk í dag kunnu liva av myndlistin, tað er fantastiskt.
Birgir Kruse Dimmalætting apríl 2006


text: Í kvøld ótu vit neytakjøt á Broadway í Gallagher's Steakhouse. Har hava tey gjørt búffar síðani 1927 og nógvir fínir gestir hava sitið her. Nakrir teirra eru avmyndaðir á vegginum, forsetar og golfstjørnur. Tó, her er ikki so fínt, sum matskráin, umdømið og prísirnir benda á. Her er óformligt og ikki serliga stílfílt. Men eitt upplivilsi av teim sjáldsamu at síggja inn í hjallin, har kjøtið liggur í 21 dagar innan kokkurin fær tað. Ein stuttlig løta, mest til undirhalds, ikki so nógv fyri gastronomisku upplivingina.


text:
Fyrilestur hjá Livar Nysted í Løkshøll
Gongutúrur út á Nev
Útferðin hjá Glyvra skúla summarið 2011
Komandi fyrsti flokkur á vitjan á Glyvrum
7. flokkarnir ganga úr Lamba út á Nev og til Rituvíkar - juni 2011
7.b Havnatúr 15.juni 2011
Hvítusunnuhald á Glyvrum 2011
Síðsti skúladagur juni 2011
Rørsluviku juni 2011
7. flokkur runt Toftavatn 16.06.2011
Pólskt kór á vitjan í Løkshøll 3. mai 2011
Flaggdagshald á Glyvrum 2011
Kularøtur í Løkshøll - Apríl 2011
Arbeiða við evninum: Robottar
Boccia í Løkshøll mars 2011
Føstulávint á Glyvrum 7.mars
Føstulávint við Løkin 7.mars 2011
Norðljóðmur á vitjan í Løkshøll
Eysturoyar dansifelag á vitjan 2011
Innskriving á Glyvrum 2011
Evnisvika á Glyvrum 2011
Kemishow í Løkshøll desember 2010


text:
Skrivað hevur: Gyðja Hjalmarsdóttir Didriksen
Hósdagur:
Nakað regntungt er at ganga oman í Tróndargøtu í dag. Men tað er hattar har við hasari brúnu hurðini, sum vit nú kenna.
Og tað er so satt sum tað er sagt. Lat hurðina upp!!
Regn úti og sól inni.
Angin møtir mær í somu løtu eg lati hurðina upp: jólakøkur!! tey hava bakað jólakøkur í dag. Eg hugsi við mær sjálvari: eru tit í ørviti?? november mánaður er valla byrjaður, og nú skulu vit vassa í jólabakstri ??
Men at baka her í Tróndargøtu er ikki bara at baka. Tað er at lesa, rokna og evna. Tað er at læra uppá ein annan máta. So her gera vit fegin jólakøkur og jólauppskriftir í byrjanini av november. Síðani at njóta úrslitið aftaná. Og av tí sama fáa tit onga mynd av jólakøkum, men av Elindu og Poonam, ið arbeiða:
Eri nakað sein og av tí, at vit skulu náa nógv í dag, má eg skunda mær uppá.
Í desember hava okkara næmingar og lærarar so nógv um at vera úti í vanligu skúlunum, at vit hava Tróndargøtujólafrí longu fyrstu viku í mánaðinum. Tí hendan jólastákanin í november.
Og hesa vikuna fara vit at arbeiða við ymiskum jólaligum.


text:
FC Suðuroy skipar barna- og ungdómsfótbólt í sjálvstøðugum felag og vaksnamannadeildir í samstarvi í Suðuroyarliðnum við TB og Royn.
Við nýggju umstøðunum í Marghøllini í Vági og nýggjum graslíki á sumri 2018, eru umstøðurnar til fótbólt í Vági tær bestu í landinum. Spennandi ætlanir eru lagdar fyri ungdómsarbeiði í FC Suðuroy, bæði fyri dreingir og gentur.
Felagið hevur brúkt fyri øllum góðum stuðlum og tú kanst eisini gera mun.
Íðkandi og hvílandi limir
Limagjaldið skal gjaldast á konto í Suðuroyar Sparikassa, kostnaður er 400,- kr fyri aktivir spælarar og so 200,- kr fyri næstu systkin (systkinaavsláttur), passivir limir gjalda 200 krónur. Vinarliga flyti peningin á 9870 – 9885316.
Gentur og kvinnur rinda ikki limagjald
Sum liður í hesari uppraðfesting av gentu- og kvinnufótbólti hevur aðalfundurin hjá FC Suðuroy samtykt í mars 2018, at gentur og kvinnur ikki skulu rinda limagjald, og er hetta liður í heildarætlanini hjá FC Suðuroy at fáa fleiri gentur og kvinnur at spæla fótbólt.
Í stuttum merkir hetta, at gentur og kvinnur kunnu koma at spæla fótbólt, uttan at tey verða kravd eftir limagjaldið.
Saman standa okur sterkari – tín stuðul ger eisini mun !


text:
Hummarafiskimenn: Alingin hevur oyðilagt ein triðing av hummaraveiðuni
Hummarafiskiskapurin er minkaður við næstan 35 prosentum síðani alingin av laksi og sílum tók dik á seg í Føroyum. Tað vísa tøl, sum Hummarafelagið hevur sent Vinnunevndini hjá Løgtinginum.
Árini frá 1982 til 2000 tá lítil aling var, fiskaðu føroyskir hummarabátar tilsamans í meðal sløk 72.000 kg av hummara um árið. Men síðani ár 2000 er hetta talið komið niður á sløk 47.000 kilo. Hetta er ein afturgongd á 34,7%, og Hummarafelagið gevur alingini skuldina fyri hetta.
“Talið av loyvum og rúsum hevur ligið javnt øll árini, og meskastødd og minstamál eru óbroytt,” sigur Hummarafelagið.
Vit hava spurt Niels Winther, ráðgeva hjá Havbúnaðarfelagnum, men hann vil onga viðmerking gera í dag.
“Eg havi verið upptikin í allan dag og havi framvegis ikki lisið hoyringsskrivið frá Hummarafelagnum,” sigur Niels Winther. Hann lovar tó at koma við eini viðmerking í morgin. Tað einasta hann vil siga í dag er, at ongar stovnsmetingar eru gjørdar av hummarum, og eingin veit heldur, um til dømis ovfisking kann vera ein orsøk til, at fiskiskapurin er minkaður.
Hummarafelagið vísir á nógvar avbjóðingar, sum limir felagsins hava at stríðast við orsaka av alingini. Felagið vísir millum annað á, at alibrúkini dálka illa, serliga í sambandi við avlúsing, og eisini eru akker og línur hjá alibrúkunum til stóran ampa fyri hummaraveiðuna.
Hummarafelagið sendi hoyringsskriv inn til Uttanríkis- og Vinnumálaráðið í juni í fjør í sambandi við nýggju alilógina, men av eini ella aðrari orsøk varð hoyringsskrivið ikki lagt við uppskotinum, tá tað varð lagt fyri Løgtingið í desember. Felgagið sendi tí Vinnunevndini hoyringsskrivið í farnu viku.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Leopardsnigilin vinnur á morsniglinum
Tá fake gerst fakta
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Tvillingar doyðu av hita, tí pápin gloymdi teir í bilinum
Útflutningurin av makreli og sild er nógv minkaður
Vespureiðrið (76) - 14. mai 2018
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Tíðindi frá Taekwondo felagnum Hwarang Føroyar
Skógarmotta funnin á seyði í Føroyum
Bilsølustevna í SALT á Drelnesi
Radiooperatørur roknaði positionina út, tað var bjargingin
Rák (6) - Urtagott
Prát við Regin Jacobsen, um at Bakkafrost hevur keypt sølufyritøku í USA
NOVA úr Suðuroynni - Sending 6
Hetta kann ikki góðtakast
2.400 pendla til Havnar hvønn dag
Løtan er ikki røtt
Doyði av e-sigarettini
Hugnaløtan (21) - Gestur: Lasse Klein
Samband
Postboks 226
FO-600 Saltangará


text:
Category Archives: Tekstlýsingar
BLACK FRIDAY Í MANGT & HVAT Á TVØROYRI OG Í VÁGI
Tilboðsblaðið Jólatilboð í Vøruhúsinum er komið og okur hava flestu vørurnar á goymslu. Galdandi heilt
Rimmar jóla bingo
Frá Vágs Kommunu: Skattalistin fyri 2016
Skattalistin fyri 2016 liggur alment frammi á býráðsskrivstovuni frá mánadegnum 27. november til og við
Góðanátt søga í Vágs kirkju
Í annaðkvøld, 23.nov.kl. 18.30 verður “Góda nátt søgur” í kirkjuni. Børnini eru vælkomin at hava bamsuna,
Starv sum ergoterapeutur til Heimatænatuna hjá VEKS
Vit sóknast eftir einum ágrýtnum, jaligum og hugskotsríkum ergoterapeuti til Heimatænastuna í VEKS. Starvsbrøkur er 0,8
Størv í Heimatænastuni í VEKS
Heilsuhjálpari í starvsbrøki 0,6 Arbeitt verður í skiftandi vaktum gerandisdagar og annað hvørt vikuskifti á Heiminum
Vágs kommuna søkir reingerðarfólk
Fakligur stjóri til Gigni
Microsoft Dynamics NAV Virkisráðgevi
Ert tú Microsoft Dynamics NAV virkisráðgevi ella hevur tú arbeitt á búskapardeild, við hollum kunnleika
Auto søkir stjóra
Yvirskipað sæð fremur stjórin arbeiðsuppgávur skilgreinaðar av nevnd felagsins. Ynski hjá P/F Auto er, at stjórin
Laborantar til Patologisku Kanningarstovuna
Eru tit laborantarnir vit leita eftir? Vit søkja eftir tveimum laborantum til spennandi og avbjóðandi starv
Maskinmeistari til Vágsverkið
SEV sóknast eftir maskinmeistara til elverkini í Suðuroy, har tilsamans níggju maskinmeistarar eru í starvi
Norðfra í Suðuroy mánadagin
Norðfra í Suðuroy mánadagin 6 november. Nógvar fiskavørur. Les meir á www.nordfra.fo TILBOÐ 3,5 kg fiskafrikadellur glutenfríar 220
Húsavørður til Sandoyar Skúlasamband
Sandoyar Skúlasamband søkir eftir húsavørði at byrja beinanvegin. Ábyrgdarøki: Húsavarðastarvi er eitt fulltíðarstarv. Húsavørðurin hevur ábyrgdina av
Broyttar upplatingartíðir í Miðlatúni
Miðlatún í Vàgi hevur broytt upplatingartíðirnar. Frá 1. november eru upplatingartíðirnar hesar: Mánadag: 09:00
Bilførari til Faroe Ship í Suðuroy
Dagrøktarleiðari- Endurlýsing
Søkt verður eftir dagrøktarleiðara til dagrøktarskipanina í Porkeri, at arbeiða hálva tíð. Arbeiðsuppgávur: Vit sóknast eftir einum
Undirvísarar til heilsuútbúgvingar á Heilsuskúla Føroya
Søkt verður eftir tímaløntum undirvísarum til almennar lærugreinar: Heilsuhjálparaútbúgvingin: Fólkaskúlalærarar til føroyskt og enskt á E-støði, at


text:
Ruðuleiki í ferðsluni frá Skálafjarðartunlinum skal fyribyrgjast nú
11. september 2016
Um vit sum borgarar vilja sleppa undan ferðsluruðuleika í og rundan um Tórshavn, tá Skálafjarðartunnilin letur upp, mugu fólkavald í býráðnum vakna, staðseta og seta í ger nýggjan innkomuveg alt fyri eitt
Stundum skulu bæði asfalt og betong til fyri at gera tilveruna hjá fólki eitt sindur lættari.
Hetta er ikki minst galdandi fyri vegagerð í sambandi við Skálafjarðartunnilin.
Manglandi innkomuvegur til Havnar
Flestu eru fegin um, at Skálafjarðartunnilin kemur, og at vegurin oman til tunnilsmunnan við Hvítanes er um at verða liðugur.
Eisini er framdrift í, at tilboðini um at gera sjálvan tunnilin skjótt skulu latast upp.
Kortini manglar ein týðandi partur, og tað er spurningurin um, hvar og hvussu nýggi innkomuvegurin til Havnar skal liggja.
Tað kann ikki vera annað enn rímiligt, at nýggi innkomuvegurin verður projekteraður og klárur at taka í brúk, samstundis – ella áðrenn – Skálafjarðartunnilin letur upp.
Hetta hava havnarborgarar krav uppá, tí annars verður ruðuleiki í ferðsluni, og tað vil ongin hava.
Broyttar fortreytir
Í einari frágreiðing frá Landsverki frá november 2004 stendur m.a., at Tórshavnar kommuna skal gera ein komunalan ringveg vestan fyri býlingin Inni á Gøtu og oman móti Sandvíkarhjalla.
Hetta er ein ætlan, sum nú er heilt burturvið at gjøgnumføra. Ringvegurin, sum nú er gjørdur, tekur ikki hædd fyri hesum.
Eisini verður gjørdur ein kirkjugarður skamt har frá, so ikki kann leggjast ein kommunalur ringvegur millum komandi kirkjugarð og býlingin Inni á Gøtu.
Í somu frágreiðing er eisini ein landsvegur projekteraður. Vegurin skuldi leggjast oman millum Skarðshjalla og Sandvíkarhjalla og víðari oman í Kaldbaksvegin. Men eftir, at tunnilin er fluttur eystur til Hvítanesar, má hesin vegur eisini rættast til, so hann rakar eina komandi rundkoyring.
Hvítanesvegurin klárar ikki trýstið
Landsverk fór uml. Ár 2000 undir at gera nýggjan innkomuveg til Havnar. Hetta strekki, ið er undir 1 km. til longdar, er ikki komið nógv longur. Ein vegbrúgv er komin afturat. Tað, sum manglar at gera, fyri at koma oman til Hvítanesvegin/Kaldbaksvegin, er ein teinur millum 1-1,5 km.
Frá Sundsvegnum og oman til Oyggjarvegin er strekkið eisini áleið 1-1,5 km. Tað vil siga áleið 3 km. tilsamans. Hesi mugu og skulu gerast. Tey hava alt ov leingi ligið á láni.
Longu nú klárar Hvítanesvegurin als ikki alla ferðsluna. Tøl frá 2003 vísa, at 7.976 akfør um samdøgrið koyrdu um Hoydalsá. Hetta var fyri 13 árum síðani, og ferðslan er økt munandi hesi árini.
Vit skulu í gongd nú
Eftir ætlan skal Skálafjarðatunnulin standa liðugur um trý ár, so tað ræður um at koma í gongd við innkomuvegin sum skjótast.
Sum valevni til komandi kommunuval fari eg at fylgja hesum máli og arbeiða fyri at fyribyrgja hóttandi ferðsluruðuleikan, ið verður veruleiki, um nýggi innkomuvegurin ikki verður gjørdur skjótast møguligt.
Gott val.
Jens Knudsen
valevni Sambandsfloksins til býráðsvalið í Tórshavnar kommunu
RN
Aftur


text:
Slangustjørna líkist krossfiski og hevur eisini 5 armar. Armarnir á slangustjørnu eru kortini longri og klænri og ógvuliga liðiligir.
Vanlig slangustjørna er grá-reyð. Tá ið hon er vaksin, er kroppurin 1 cm í tvørmáti og armarnir 10 cm langir. Vanlig slangustjørna er á 10-20 metra dýpi.
Eitt annað slag av slangustjørnu grevur seg niður í sandbotnin við súgfótunum, so bara armarnir koma upp og standa og veipa í sjónum. Tá ið smádýr og æti reka framvið, hanga tey føst í slíminum, sum er á súgfótunum. Síðan bera súgføturnir fongin til munninum.


text:
Fyrispurningar á tingi
Gunvør spyr um integrasjónslóg
Gunvør Balle hevur sett Johan Dahl skrivligan fyrispurning um integrasjónslóg og hvørjar ætlanir eru innan integrasjónsøkið Skrivligur fyrispurningur settur, landsstýrismaður í útlendinga- og integrasjónsmálum 1. Hvørjum ítøkiligum átøkum innan integrasjónsøkið verður arbeitt við? 2. Hvussu útinnur Vinnumálaráðið sín leiklut sum yvirskipaður og samskipandi myndugleiki á integrasjónsøkinum? 3. Nær kemur ein integrasjónslóg? 4. Eru ætlanir um at fremja broytingar í galdandi útlendingalóg og um ja, hvørjar? 5. Hvussu metir landsstýrismaðurin, at málsøkið útlendingamál best verða umsitin framyvir? Viðmerkingar: Seinnu árini hevur eitt vaksandi tal av útlendingum sett búgv í Føroyum. Fyri mong er talan um eitt tíðarskeið í arbeiðs- ella ítróttarørindum, men alt fleiri eru gift til Føroya og gerast harvið fastbúgvandi borgarar í landinum. Í 2004 viðgjørdi Útlendingastovan 20 umsóknir frá makum, ið ynsktu familjusameining og í 2014 var hetta tal 75. Av hesum er lutfallið, at uml. 70% av umsøkjarum eru kvinnur og 30% menn. Talan er sostatt um nærum fýrafalding av umsóknum uppá 10 ár. Leggjast kann aftrat, at tað er ikki óvanligt, at kvinnurnar hava eitt ella tvey børn við sær, so veruliga talið av teimum, ið fáa familjusameining er nakað hægri. 1.januar 2014 vóru 1.234 fólk í Føroyum, sum eru fødd uttan fyri norðurlond og smbrt. Manntali vóru í 2011 2.464 fólk, sum ikki hava føroyskt sum móðurmál. Útlendingar eru í dag ein nátúrligur partur av okkara samfelag og eitt ríkt tilfeingi, ið rúmkar okkara vitan og kunnleika á so mangan hátt. Vit eru fáment og okkum tørvar menniskjaligt tilfeingi. Eingin ivi er tó um, at vit geva ikki hesum nýggju borgarum nóg góðar møguleikar at trívast og virka í landinum. Størsti trupulleikin er vantandi føroyskt-undirvísing, og ein stórur hópur býr í landinum í mong ár uttan at læra málið. At læra málið væl er lykilin til væleydnaða integrasjón. Lykilin til at kunnu brúka sínar førleikar og lykilin til fult at kunna virka og taka lut í fólkaræðinum. Umframt dygga mál-undirvísing er eisini tørvur á frálæru um mentan, samfelag, arbeiðsmarknað og teirra rættindur og skyldur. Integrasjónsálitið frá 2011 mælti til 6 átøk, ið eru neyðug fyri at integrasjón skal rigga: 1. Smíða integrasjónslóg 2. Seta ein samskipara at arbeiða við integrasjón 3. Kravt byrjanarskeið 4. Eyka undirvísing í fólkaskúlanum 5. Átøk til børn undir skúlaaldur og 6. Tulkatænasta Løgtingið hevur tikið undir við hesum áliti, og harvið eisini at seta í verk tey tiltøk, ið eru neyðug fyri at hjálpa tilfluttum fólki at fáa eina so góða byrjan og eina so góða tilveru í Føroyum sum gjørligt. Men sera fá av hesum átøkum eru sett í verk, og skjøtul eigur at vera settur á at fáa hesi átøk framd í verki. Sum er, fáa útlendingar 20 undirvísingartímar í føroyskum í boði ókeypis og kunnu so fáa eitt 20tíma skeið aftrat, sum tey sjálvi rinda undir Kvøldskúlanum. Sum royndarætlan bjóða Mentamálaráðið, ALS og Tórshavnar Kommuna í løtuni eitt 20 vikurs skeið í heyst og eitt nýtt byrjar aftur nú í januar og tað er eitt stórt stig rætta vegin. Men umframt at pláss ikki er fyri øllum á skeiðunum, so er tað framvegis alt ov lítið og harumframt vantar stórliga undirvísing í føroyskari mentan og samfelagsviðurskiftum. Nógv hava góðar útbúgvingar og tað, teimum tørvar, er fyrst og fremst eina málsliga innføring í tað virkisøki, tey eru útbúgvin til, soleiðis at tey kunnu brúka sína útbúgving. Í...Les meira
Kann Búnaðargrunnurin fíggja festibrøv og kvotur
Bjørt Samuelsen hevur fingið svar uppá fyrispurning ið hon setti Jacob Vestergaardspurningurin er um heimild hjá Búnaðargrunninum at fíggja festibrøv og mjólkarkvotur Fyrispurningur um heimild hjá Búnaðargrunninum at fíggja festibrøv og mjólkarkvotur, settur Jacob Vestergaard, landsstýrismanni (at svara skrivliga eftir TS § 52a) Bjørt Samuelsen, løgtingskvinna Spurningar 1. Hevur Búnaðargrunnurin lógarheimild at fíggja festibrøv og mjólkarkvotur – hvørja niðurstøðu er Fiskimálaráðið komið til hesum viðvíkjandi? 2. Um heimild ikki er, hvussu leingi hevur Búnaðargrunnurin so veitt fígging til omanfyrinevndu endamál á ivasomum lógargrundarlagi? 3. Nær gjørdist landsstýrismaðurin og Fiskimálaráðið varug við ógreiða lógargrundarlagið, og hvørji stig hevur landsstýrismaðurin tikið fyri at fáa viðurskiftini í rættlag? 4. Hvussu nógvar umsóknir um fígging av festibrøvum og mjólkarkvotum hevur Búnaðargrunnurin fingið, og hvussu nógvar av hesum eru avgreiddar í tíðarskeiðinum, tá ógreiða hevur verið um tulkingina av lógini? 5. Í hvønn mun hevur ivamálið um lógarheimildina ávirkað avgreiðsluna av hesum umsóknum? 6. Metir landsstýrismaðurin sjálvur, at Búnaðargrunnurin eigur at hava heimild at fíggja keyp av festibrøvum og mjólkarkvotum, og hvørji stig fer landsstýrismaðurin at taka? Svar: Til nr. 1. Fiskimálaráðið er eftir drúgva umhugsan og eftirkanning av spurninginum komið til ta niðurstøðu, at ivasamt er, um heimild er í lógini at fíggja mjólkarkvotur og festibrøv. Fiskimálaráðið hevur á fundi í mai-2014 boðað leiðsluni í Búnaðargrunninum frá hesi niðurstøðu. Á sama fundi kunnaðu umboðini fyri Búnaðargrunnin Fiskimálaráðnum um, at grunnurin nakað av tíð fyri mai-2014 hevði tikið avgerð um ikki at fíggja keyp av mjólkarkvotum og festibrøvum. Til nr. 2. Búnaðargrunnurin hevur kunnað Fiskimálaráðið um, at mjólkarkvoturnar gjørdust umsetiligar sambært reglugerð frá Mjólkarvirki Búnaðarmanna í 2004. Fyrstu tíðina kundu hesar ikki veðsetast og byrjaði Búnaðargrunnurin tískil í 2006 at veita fígging til keyp av kvotum. Fígging í samband við eigaraskifti av festum er veitt síðani festibrøvini gjørdust umsetilig sambært grein 4 í lógini um landsjørð frá 2007. Fígging er latin í hesum tíðarskeiðum í góðari trúgv um, at heimildargrundarlagið var nøktandi. Til nr. 3. Á sumri í 2013 letur løgfrøðingur, umboðandi Búnaðargrunnin, Fiskimálaráðnum skriv,við spurningi um hvørt Fiskimálaráðið er samt við Búnaðargrunnin í, at Búnaðargrunnurin í verandi lóggávu hevur heimild til at veita lán í sambandi við keyp/útskrivan av festibrøvum. Sami løgfrøðingur,letur Fiskimálaráðnum tilfar á heysti 2013, ið undirbyggir heimildina at fíggja mjólkarkvotur og festibrøv. Á sumri í 2013 letur ein stýrislimur í Búnaðargrunninum Fiskimálaráðnum skrivligt tilfar, ið undirbyggir, at heimild ikki er at fíggja festibrøv og mjólkarkvotur. Fiskimálaráðið tók síðani málið upp innanhýsis og eftir drúgva umhugsan og tulking av lógini varð endaliga niðurstøðan tíðliga í 2014 hon, at heimildargrundarlagið er ivasamt. Enn eru tó ongi ítøkilig stig tikin at bøta og greiða lógargrundarlagið. Fleiri orsøkir eru til hetta: Rúm tíð gekk í 2014, til Búnaðargrunnurin fekk nýggjan stjóra og seint á heysti 2014 gekk valskeiðið út hjá sitandi stýri í Búnaðargrunninum og tí verður mett skilagott at fáa stjóran og nýggja stýrið at taka við størvunum, áðrenn farið verður í ráðførslu við stjóra og stýrið um, hvussu ein varandi og greið fíggingarskipan kann skipast til frama fyri landbúnaðin frameftir. Sum áður nevnt, so hevur landsstýrismaðurin boðað leiðsluni í Búnaðargrunninum frá, at tað er ivasamt, um heimild er í lógini at fíggja mjólkarkvotur og festibrøv og at leiðslan í grunninum eisini hevur boðað frá, at grunnurin nakað av tíð fyri mai-2014 longu hevði tikið avgerð um at steðga fíggingini á mjólkarkvotum og...Les meira
Páll spyr um tyrlupall í Sandoynni
Páll á Reynatúgvu hevur sett ein § 52a fyrispurning til Jørgen Niclasen, landsstýrismann um tyrlupall í Sandoynni Fyrispurningur eftir Tingskipanini § 52a. Fyrispurningur um tyrlupall í Sandoynni, settur Jørgen Niclasen, landsstýris-manni(at svara skrivliga eftir TS § 52a) 1. Hevur landsstýrismaðurin ætlan um at fáa til vega góðkendan tyrlupall í Sand-oynni, og um so er nær? 2. Er støðan við verandi lendingarmøguleikum í Sandoynni góðkend, og um so er av hvørjum? 3. Hava verið hættisligar støður í sambandi við tyrlulending í Sandoynni, og um so er nær? 4. Finnast frágreiðingar, sum lýsa lendingarviðurskifti hjá tyrlu í Sandoynni? Viðmerkingar Tað kemur javnan fyri, at tyrlan verður boðsend í Sandoynna í bráðfeingis sjúkra-ørindum. Ofta eru tað støður, har minuttir gera mun á lívi og deyða. Kortini er eingin góðkendur tyrlupallur í oynni. Á Løgtingi, 17. desember 2014 Páll á...Les meira
Bjørt spyr um lógarheimild hjá Búnaðargrunninum
Bjørt Samuelsen hevur sett Jacobi Vestergaard fyrispurning um lógarheimild hjá Búnaðargrunninum at fíggja festibrøv og mjólkarkvotu Fyri hálvum øðrum ári síðani kom fram, at ósemja er um lógarheimildina hjá Búnaðargrunninum at fíggja festibrøv í sambandi viðfestaraskifti og fíggja keyp av mjólkarkvotum. Hetta er ein sera grundleggjandi spurningar í mun til virksemið hjá Búnaðargrunninum og í landbúnaðinum. Og tað er sjálvsagt uppgáva hjá landsstýrismanninum at tryggja, at lóggávan er púra greið. Fyri einum ári síðani setti tingkvinnan spurning um málið og segði landsstýrismaðurin tá, at avgerð skuldi takast í januar 2014. Men, sum skilst er málið enn ikki loyst. Viðfest eru spurningar við viðmerkingum, sum eru send Landsstýrismanninum í dag Fyrispurningur eftir Tingskipanini § 52a Fyrispurningur um heimild hjá Búnaðargrunninum at fíggja festibrøv og mjólkarkvotur, settur Jacob Vestergaard, landsstýrismanni (at svara skrivliga eftir TS § 52a) 1. Hevur Búnaðargrunnurin lógarheimild at fíggja festibrøv og mjólkarkvotur – hvørja niðurstøðu er Fiskimálaráðið komið til hesum viðvíkjandi? 2. Um heimild ikki er, hvussu leingi hevur Búnaðargrunnurin so veitt fígging til omanfyrinevndu endamál á ivasomum lógargrundarlagi? 3. Nær gjørdist landsstýrismaðurin og Fiskimálaráðið varug við ógreiða lógar-grundarlagið, og hvørji stig hevur landsstýrismaðurin tikið fyri at fáa viðurskiftini í rættlag? 4. Hvussu nógvar umsóknir um fígging av festibrøvum og mjólkarkvotum hevur Búnaðargrunnurin fingið, og hvussu nógvar av hesum eru avgreiddar í tíðarskeiðinum, tá ógreiða hevur verið um tulkingina av lógini? 5. Í hvønn mun hevur ivamálið um lógarheimildina ávirkað avgreiðsluna av hesum umsóknum? 6. Metir landsstýrismaðurin sjálvur, at Búnaðargrunnurin eigur at hava heimild at fíggja keyp av festibrøvum og mjólkarkvotum, og hvørji stig fer landsstýris-maðurin at taka? Viðmerkingar: Undirritaða setti fyri einum ári síðani spurningar um sama mál, tí ivi hevði tikið seg upp um, hvørt lógin fyri Búnaðargrunnin heimilaði verandi mannagongd í sambandi við lán til festiskifti/festibrøv og mjólkarkvotur. Landsstýrismaðurin svaraði tá m.a.: “Fiskimálaráðið hevur viðgjørt spurningin, um Búnaðargrunnurin hevur lógarheimild at veita lán til keyp av festibrøvum og mjólkarkvotum. Viðgerðin er um at vera liðug, og ætlandi verður endalig niðurstøða tikin í januar 2014.” Landsstýrismaðurin tykist tá ikki sjálvur hava nakra støðu til, hvørt Búnaðargrunninum skal kunna veita festiskiftislán og mjólkarkvotulán. Hetta er sostatt nærum eitt ár síðani, men framvegis tykist ógreiða valda. Umsetiligheitin av festibrøvum og mjólkarkvotum skapar stóran tørv á fígging í sam-bandi við festaraskifti. Búnaðargrunnurin er settur á stovn “við tí endamáli at veita lán til landbúnaðin og fíggja kostnaðin av at reka jarðarumsitingina”, sum § 1 í lógini um Búnaðargrunn ásetir. Sera trupult er at fáa bankar at fíggja landbúnaðarvirksemi – eisini hóast bæði mjólkarkvotur og festibrøv kunnu setast í veð. Tí er neyðugt at hava eitt slag av landbúnaðarbanka, sum setir krøv til skilvísar íløgur, men samstundis kann veita lagaligari fígging enn bankarnir. Sum skilst, eru fleiri, sum hava søkt Búnaðargrunnin um fígging til omanfyrinevndu endamál, men ikki fáa svar, orsakað av ivamálinum um lógarheimildina. Spurningurin, hvørt Búnaðargrunnurin kann fíggja festibrøv í sambandi við festara-skifti og fíggja keyp av mjólkarkvotum, er ein sera grundleggjandi spurningar í mun til virksemið í landbúnaðinum og hjá Búnaðargrunninum. Og tað er uppgáva hjá landsstýrismanninum at tryggja, at lóggávan er púra greið. Á Løgtingi, 17. desember 2014 Bjørt...Les meira
Páll spyr um Skiparaútbúgvingina
Páll á reynatúgvu vil hava at vita frá Bjørn Kalsø, landsstýrismanni, hvat hann ætlar at gera við lítlu undirtøkuna á skiparaútbúgvingini. Spurningurin er settur sum ein § 52a spurningur, og skal svarast skrivliga Fyrispurningur eftir Tingskipanini § 52a. Fyrispurningur um ov lítla luttøku á Skiparaútbúgvingini, settur Bjørn Kalsø, landsstýrismanni(at svara skrivliga eftir TS § 52a) 1. Hvat ætlar landsstýrismaðurin at gera við lítlu undirtøkuna á skiparaútbúgvingini? 2. Er møguleiki fyri at broyta kravið um siglingstíð, so fleiri næmingar sleppa á skiparaskúla? 3. Í hvønn mun ávirkar tað Vinnuháskúlan, at eingin skiparaflokkur verður eftir nýggjár? Viðmerkingar Tað frættist í miðlunum, at tilgongdin av næmingum til skipara er ógvuliga lítil, og at vandi er fyri, at eingin skiparaflokkur verður á Vinnuháskúlanum eftir nýggjár. Hjá eini siglandi tjóð er hettar einki minni enn álvarsligt. Sum skilst, eru herdu krøvini til siglingstíð ein av orsøkunum til lága talið av umsóknum. Av tí at málið hevur skund verður heitt á landsstýrismannin at svara skjótast gjørligt. Á Løgtingi, 16. desember 2014 Páll á...Les meira
Páll spyr um nýggj uppisjóvarskip í føroyska fiskiflotanum
Páll á Reynatúgvu hevur sett Jacob Vestergaard, landsstýrismann ein § 52a fyrispurning um nýggj uppisjóvarskip í føroyska fiskiflotanum 1. Hvørjar fortreytir skulu lúkast fyri at fáa loyvi at fiska uppisjóvarfisk í Føroyum og sambært millumtjóða sáttmálum? 2. Kunnu verandi uppisjóvarskip verða skift út við onnur størri skip og undir hvørjum treytum? 3. Í hvørjum plássum í landinum eru verandi føroysku uppisjóvarskip heima¬hoyrandi? 4. Er nøkur umsókn komin úr Sandoynni um loyvi til uppisjóvarfiskiskap? 5. Er tað rímiligt, at Sandoyggin ikki fær tillutað uppisjóvarloyvi, tá onnur øki fáa tað? Viðmerkingar Tað kann fyri vanliga føroyingin tykjast sum um, at mismunur verður gjørdur á teimum, sum ynskja at sleppa fram at í fiskivinnuni, serliga uppisjóvarvinnuni í Føroyum. Meðan summi í áravís stríðast fyri at sleppa fram at vinnuliga dreyminum, so sigla onnur í eini handavending, ein knørrur fyri og annar eftir, inn á føroysku grunnarnar. Á Løgtingi, 12. desember 2014 Páll á...Les meira
Nær fáa vit ein yvirskipaðan politikk fyri kreativar vinnur
Á tingfundinum í morgin við Gunvør Balle m.a hava at vita frá johan Dahl, hvussu langt arbeiðið at orða yvirskipaðan politikk fyri kreativar vinnur er komið Munnligur fyrispurningur til Johan Dahl, landstýrismann í vinnumálum viðvíkjandi kreativum vinnum 1. Hvussu langt er arbeiðið at orða yvirskipaðan politikk fyri kreativar vinnur komið? 2. Hvørjar kreativar vinnugreinar verða fevndar í politikkinum? Viðmerkingar: Í byrjanini av 2014 samtykti Løgtingið, at “heita á landsstýrið um at fyrireika og leggja frágreiðing fyri Løgtingið um uppskot til heildarætlan um yvirskipaðan politikk fyri kreativar vinnur, herundir film.” Nú er skjótt eitt ár liðið og viðkomandi at spyrja, hvussu langt hetta arbeiðið er komið áleiðis. Á Løgtingi, 9. desember 2014 Gunvør...Les meira
Gunvør spyr um Marknagilsdepilin
Á tingfundinum í morgin setur Gunvør Balle munnligan fyrispurning til Bjørn Kalsø, viðvíkjandi byggiverkætlanini Marknagilsdepilin 1. Fylgir byggingin av Marknagilsdeplinum tíðar- og kostnaðarætlanini? 2. Kemur samlaða játtanina upp á 515 mió. kr. at halda? 3. Er tilgongdin at selja bygningarnar í Smiðjugerði og Handilsskúlabygningin byrjað? 4. Verður skúladepilin klárur at taka í nýtslu við skúlaársbyrjan í 2016? Viðmerkingar: Sambært fyriliggjandi fíggjarlógaruppskoti eru 85 mió. kr. settar av til byggiverkætlanina í ár, 155 mió. kr. fyri 2015 og 108,5 mió. kr. í 2016. Sum skilst, hevur játtanin higartil ikki verið nýtt til fulnar, og tí hevur peningur verið støðlaður á hvørjum ári. Men í vár frættist, at neyðugt verður við størri játtan í 2015 enn tað, ið er sett av, tí hetta árið fara flestu útreiðslur at fella. Tí ynskti Landsverk at flyta játtan fram frá 2016 til 2015. um tíðarætlanin skuldi halda. Talan er um Føroya størstu byggiverkætlan, tí hevur tað stóran almennan áhuga, um og hvussu avsetti peningurin samsvarar við faktiska tørvin, so hvørt byggingin fer fram, og hvussu samlaða kostnaðarmetingin fer at samsvara veruleikanum. Á Løgtingi, 9. desember...Les meira
Bjørt setur spurning um merking av føroyskum matvørum
Á tingfundinum í morgin, vil Bjørt Samuelsen hava at vita frá Johan Dahl, landsstýrismann í vinnumálum um merking av føroyskum matvørum, so fólk við ovurviðkvæmi kunnu kenna seg trygg Munnligur fyrispurningur til Johan Dahl, landsstýrismann í vinnumálum viðvíkjandi tryggari merking av matvørum 1. Nær ætlar landsstýrismaðurin at fáa nútíðarhóskandi merking av matvørum, sum seldar verða á heimamarknaðinum, so fólk við ovurviðkvæmi kunnu kenna seg trygg? 2. Hvussu langt er komið ávegis við at dagføra føroysku kunngerðina um merking av matvørum, so brúkarin kann vita, hvat innihaldið er í einari samansettari matvøru? Viðmerkingar Tey eru mong, sum hava ovurviðkvæmi av ymiskum slagi, og fyri hesar borgarar hevur tað serliga stóran týdning, at merkingin av matvørum er í lagi. Hetta tí tað kann fáa álvarsamar avleiðing at eta mat, tey ikki tola. Tað kann vera ovurviðkvæmi fyri mjólk, gluten, nøtum, eggum ella øðrum evnum, sum eru vanligt innihald í samansettum matvørum. Men í mun til hetta er føroyski brúkarin í stóran mun sleptur uppá fjall. Kunngerðin, sum ásetir krøv til merking av matvørum til føroyska heimamarknaðin, er gomul. Tað er avmarkað, hvørji krøv hon setir til, hvussu matur skal merkjast, og ein røð av undantøkum eru. Stórur partur av matvørunum á føroyska marknaðinum eru lítið ella als ikki merktar. Nøkur jalig undantøk eru tó, tíbetur. Eitt nú fevnir kunngerðin ikki um merking av teimum mongu íblandingarevnunum, sum eru í matinum. Heldur ikki er krav um at merkja soleiðis, at brúkarin beinanvegin sær, hvørt matvøran inniheldur sonevnd allergenir (andelvi), sum elva til ovurviðkvæmi. Hinvegin fylgja føroyskar matvørur til útflutnings munandi strangari krøvum. Eisini er sera trupult hjá brúkarum at fáa neyðuga kunning um innihaldið í breyði, øðrum bakaravørum, lidnum døgurðarættum, viðskera v.m., sum verða seld umvegis disk, og ikki eru merktar. Í svari uppá fyrispurning frá spyrjaranum um sama evnið í apríl 2013 lovaði landsstýrismaðurin, at gera nakað við støðuna. Á Løgtingi, tann 8. desember 2014 Bjørt Samuelsen...Les meira
Ferðasambandið til Mykines vetrarhálvuna
Høgni Hoydal vil hava at vita frá Johan Dahl, landsstýrismann í samferðslumálum, hvat hendur við ferðasambandinum til Mykines vetrarhálvuna Munnligur fyrispurningur Til Johan Dahl, landsstýrismann í samferðslumálum viðvíkjandi ferðasambandinum til Mykines vetrarhálvuna Hvussu vil landsstýrið lýsa ferða- og flutningssambandið til Mykines vetrarhálvuna – og hví er tað skipað so? Hví er ferðasambandið og flutningssambandið til Mykines vetrarhálvuna – bæði sjóvegis og við tyrlu – munin verri enn til aðrar oyggjar vetrarhálvuna? Heldur landsstýrið, at tað kann góðtakast, at Mykinesfólk ikki hava sama grundleggjandi ferða- og flutningssamband sum onnur pláss í landinum? Hvat ætlar landsstýrið at gera til tess at tryggja eitt javnsett og dagført ferða- og flutnings-samband til Mykines vetrarhálvuna? Viðmerkingar Mykines er eitt tað størsta ferðamálið hjá vitjandi summarhálvuna. Og tá er dúglig ferðsla sjóvegis við fleiri dagligum fráferðum í ferðaætlanini. Men vetrarhálvuna vendist álvarsliga í holuni hjá mykinesfólki. Tá er tað eins og Mykines gerst “tann gloymda oyggin”. Og fyri mykinesfólk og tey, ið hava tilknýti til oynna ella vilja vitja, er ferða- og flutningssambandið vetrarhálvuna munandi verri enn til allar aðrar oyggjar í landinum: Einki sjóvegis samband er um veturin, uttan nakrir túrar í heystfrítíðini (um viðrar). Einasta farleið er tyrlusambandið, men sum einasta oyggj er einki beinleiðis tyrlusamband til høvuðsstaðin, men flúgvast má til og frá flogvøllinum í Vágum. Talan er sostatt um munandi vanbýti fyri mykinesfólk, tá tað snýr seg um eina so grund-leggjandi tænastu sum ferða- og flutningssamband. Ikki bert í mun til størru plássini í landinum, men eisini í mun til aðrar útoyggjar. Tað tykist sum samferðslan til Mykines er bert løgd til rættis fyri útlendsk ferðafólk og vitjandi á sumri, men als ikki fyri fólkið í oynni. Tí verður spurt, hvat landsstýrið ætlar at gera til tess at rætta hendan ójavna og at tryggja eitt dagført ferða- og flutningssamband til Mykines. Á Løgtingi, 9. desember 2014 Høgni...Les meira


text:
Edgar Allan Poe
Edgar Allan Poe (1809 - 1849) var ein amerikanskur dypsomaniskur høvundur og yrkjari. Hann hevur umdømið at vera heimsins ólukkuligasti høvundur. Hann menti stuttsøgutekstaslagið til størsta skaldskap og skrivaði tey bestu ummælini í Amerika í síni samtíð. Flestu søgur hansara eru sera stuttar, og hetta er tí, at hann vildi skera alt óneyðugt burtur, og einans at lýsa tað, ið hevði týdning fyri søgugongdina. Hansara stílur var at byrja við støði í øðrum, til dømis De Quincey, Feliciu Hemans, og serliga Hoffmann, og so at beina evnini hjá teimum onkran annan veg og fáa annað og meir burturúr. Eisini nevndi hann Føroyar í eini av kendastu stuttsøgum sínum, sum eitur Niður Í Meldurstreymin.


text:
Nýggjur handil á Tvøroyri
Mangt & Hvat letur í dag upp handil í hølunum har Karl Jespersen var áður, á Tvørávegi 29.
Tað verður við sama stóra úrvalinum sum í Vági, so sum búnýti, jólapynt, leikur og gávulutir, ur og klokkur, lampur og rammur, máling og gólv, amboð og mangt annað.
Mangt & Hvat samstarvar við Vøruhúsið á Hjalla, soleiðis at tilboðsbløð frá teimum eisini eru galdandi í handlunum í Suðuroy.
Eisini er ymisk vøra úr Skotlandi til keyps, sum ikki er at fáa aðrastaðni. Ein fjølbroyttur handil, har lurtað verður eftir ynskjum frá kundunum. Hevur ein kundi spurt um eitthvørt, eru líkindini góð fyri, at onkur spyr um tað sama aftur skjótt. Tí verður roynt at fáa fatur á hesum sum skjótast.
So nú verður styttri hjá teimum í norðaru halvt av Oynni at fara til Mangt & Hvat.


text:
Grevlingur
Grevlingur (frøðiheiti - Meles meles) er rándýr av máraætt við hvítt høvd við svartari rípu hvørjumegin. Grevlingur grevur sær gongskipan, grevlingagrøv. Hann grevur ofta inn í brekku ella millum trærøtur. Hvørt ár veksur hann sær holurnar. Stór grøv kann vera reiðiliga 100 ár og hava einar 20 dyr. Einir 15 grevlingar kunnu vera í somu grøv. Bólið gera teir úr grasi, mosa og bløðum, og javnan leggja teir nýtt í bólið. Grevlingur leggur í feb.-mars uppí 5 ungar. Um summarið spæla ungarnir við holumunnan.


text:
Grønlendskt mál
Grønlendska málið (Grønlendskt: kalaallit oqaasii ella kalaallisut). Umleið 50.000 fólk tala málið; teirra millum eru eisini tvímælingar, ið hava danskt sum hitt málið. Kalaallisut er í ætt við fleiri onnur eskimoisk mál og er partur av eskaleutisku málættini, har eskimoiskt og aleutisk eru høvuðsgreinarnar.
Sum í øllum øðrum málum verður skilt ímillum talumálið kalaallisut við fleiri høvuðsmálførum, sum tó eru sínámillum fatilig, og skriftmálið kalaallisut. Grønlendska skriftmálið, ið allir grønlendingar nýta, virkar sum øll onnur standardmál og verður brúkt í útbúgvingarverkinum, í yrkis- og fagurbókmentum, í prentaðum miðlum og til teksting í sjónvarpi.
Upprunaliga varð skriftmálið ment við støði í málførunum í Miðvesturgrønlandi, har ið Nuuk liggur, og har var og er eisini týdningarmesti lærustovnurin í Grønlandi, læraraskúlin Ilinniarfissuaq. Haðani kom eisini fyrsta íkastið í grønlendska bókmentaheimin í 1860.
Allir grønlendingar skilja tað núverandi skriftmálið, tí at orð- feingið er ment við íkasti úr málførunum fyri sunnan og fyri norðan og frá Avenersuaq (Thule) og Tunu (Eysturgrønlandi). Í Eysturgrønlandi eru tey bæði ráðandi málføraøkini Ammasalikleiðin og Illoqqortoormiutleiðin (Scoresbysund).
Í Grønlandi eru trý høvuðsmálføri: Í Aversuaq (Norðurgrønlandi), Tunu (Eysturgrønlandi) og Kitaa (Vesturgrønlandi).


text:
Schleswig-Holstein
Schleswig-Holstein (týskt: Schleswig-Holstein, íslendskt: Slésvík-Holtsetaland, danskt: Slesvig-Holsten, lágtýskt: Sleswig-Holsteen, frisiskt: Slaswik-Holstiinj) er ein av 16 týskum landslutum í samveldislýðveldinum Týsklandi. Høvuðsstaður er Kiel. Schleswig-Holstein er 15.799,38 km² til støddar og hevði 2.811.000 íbúgvar (30. september 2013).
Innihaldsyvirlit
Søga[rætta | rætta wikitekst]
Frá bronsuøldini til víkingatíðina mentist í Slesvig-Holstein fýra mál- og fólkabólkar norðurgermanskir jydar og danir (í Slesvig ella Sønderjylland), frísarnir (í Norðurfrísalandi), teir vesturgermansku saksarnir (í Holstein) og teir slavisku obotrittearnir (í Eysturholstein ella Wagrien). Millum 768 og 811 var ofta stríð millum tann kristna keisaran Karl hin Stóra (Karlamagnus) og teir heidnu norðurgermanarnir (skandinavarnir). í 811 varð tað avgjørt í einari friðaravtalu, at Ejderen skuldi vera mark ímillum karolingarnir og danir. Seinni misti markið sín praktiska týdning, men var til juridiskt líka til tað Týsk-rómverska ríkið datt sundur í 1806 ella kanska líka til 1864. Frá 1111 øktist sjálvstøðan báðu megin Ejderen , og hertogadømini Slesvig (sum danskt len) og Holstein (sum týskt len) varð stovnað. Samstundis var ta tætt politiskt og búskaparligt samband millum økini. Tíðliga í 13. øld royndi danski kongurin at innlima Holstein í sítt ríki, men tað miseydnaðist orsakað av tapinum í bardaganum við Bornhøved, og orsakað av mótstøðu frá teimum norðurtýsku fúrstunum. Í 1386 vóru Slesvig og Holstein fyrstu ferð sameind við tí heraldiska vápninum. Í 1460 valdu aðalstættin og borgarskapurin, eftir at schauenburgarnir doyðu út á mannfólkasíðuni, kongin Kristian 1. av tí týska fúrstahúsinum Oldenburg til hertoga av Slesvig og Holstein. Personaluniónin við Danmark vardi til 1864, tá hertogadømini vóru vunnin av Preussen og Eysturríki og í 1866 innlimað í Preussen.
Landafrøði[rætta | rætta wikitekst]
- FL - Flensburg
- KI - Kiel
- NMS - Neumünster
- HL - Lübeck
Politikkur[rætta | rætta wikitekst]
Forsætisráðharrar (Ministerpräsident) í Schleswig-Holstein[rætta | rætta wikitekst]
- 1945 - 1947: Theodor Steltzer (CDU)
- 1947 - 1949: Hermann Lüdemann (SPD)
- 1949 - 1950: Bruno Diekmann (SPD)
- 1950 - 1951: Walter Bartram (CDU)
- 1951 - 1954: Friedrich-Wilhelm Lübke (CDU)
- 1954 - 1963: Kai-Uwe von Hassel (CDU)
- 1963 - 1971: Helmut Lemke (CDU)
- 1971 - 1982: Gerhard Stoltenberg (CDU)
- 1982 - 1987: Uwe Barschel (CDU)
- 1987 - 1988: Henning Schwarz (CDU)
- 1988 - 1993: Björn Engholm (SPD)
- 1993 - 2005: Heide Simonis (SPD)
- 2005 - 2012: Peter Harry Carstensen (CDU)
- 2012 - Torsten Albig
Fólkið[rætta | rætta wikitekst]
Mentan[rætta | rætta wikitekst]
Búskapur[rætta | rætta wikitekst]
Býir[rætta | rætta wikitekst]
Myndasavn[rætta | rætta wikitekst]
Sí eisini[rætta | rætta wikitekst]
Útvortis ávísing[rætta | rætta wikitekst]
- schleswig-holstein.de - Heimasíða (danskt)


text:
Sólvá Jacobsen, sum er lívfrøðingur á Havstovuni, fegnast um áhugan fyri tí gróðuri, Phaeocystis, sum hevur verið at sæð við strendurnar kring oyggjarnar.
Á myndini er Sólvá umborð á rannsóknarskipinum Magnusi Heinason.
- Eg standi við eitt tól, nevnt ein CTD. Tá kanningar verða gjørdar, verður tólið lorað niður ígjøgnum sjógvin. Í tólinum er eitt fluorometur, sum mátar gróðurin í sjónum. Eisini eru viðheftar fløskur, ið kunnu latast aftur á dýpum, sum vit velja. Tann sjógvurin kann síðani kannast fyri nógv ymiskt, til dømis ber til at kanna algusløg, sigur Sólvá.
Sunnudagin 2. juli í ár, tá eg tók hesa og niðastu myndina, vár nógvur gróður at síggja um alt landið. Tann dagin var bloggurin Skúm frá algu nógv lisin.
- Vit sóu eisini sera nógvan Phaeocystis gróður í 1995, og annars sæst eitt sløð av Phaeocystis flest øll ár. Gróðurin er nú minkandi, mest sannlíkt tí at tøðsøltini ganga undan. Yvirhøvur, hevur hettar verið eitt gott ár viðvíkjandi gróðuri á Landgrunninum. Vónandi fer tað at síggjast aftur í botnfiskastovnunum, sigur Sólvá Jacobsen á Havstovuni.
Sólvá hevur lisið lívfrøði í trý ár á Fróðskaparsetrinum, árini 2004-2007, og í 2013 varð hon Cand. Scient. í lívfrøði við Københavns Universitet.
- Eg byrjaði á Umhvørvisdeildini á Havstovuni í 2008, og arbeiði í dag sum plankton lívfrøðingur, tað vil siga við plantuæti, djóraæti og fiskalarvum, ella plankton, ið er tað, sum ikki kann svimja ímóti streyminum. Í løtuni eri eg í gongd við eina tvey-ára verkætlan um livilíkindini hjá toska- og hýsuyngli á føroyska landgrunninum, sigur Sólvá Jacobsen.


text:
Istanbul
Istanbul (á turkiskum İstanbul) er størsti býurin og týdningarmesti havnabýur Turkalands. Hann var høvuðsstaður landsins, til Ankara gjørdist høvuðsstaður í 1923. Býurin hevur fyrr itið Konstantinopel og áðrenn tað Byzans - hesi nøvn eru ofta brúkt í søguligum keldum.
Istanbul er sermerktur á tann hátt, at hann er bæði í Evropa og Asia. Tað almenna fólkatalið í Istanbul er knappar 17 milliónir, men harafturat eru nógv túsund fólk, sum ikki eru skrásett nakrastaðni.
Innihaldsyvirlit
Søga[rætta | rætta wikitekst]
Konstantinopel[rætta | rætta wikitekst]
Víkingar kallaðu Konstantinopel Miklagarð
Landafrøði[rætta | rætta wikitekst]
Istanbul er einasti býur í heiminum, sum er í tveimum heimspørtum. Bosporussund skilur býin sundur í ein evropeiskan og ein ásiatiskan part. Nógvar brýr eru um sundið.
Mentan[rætta | rætta wikitekst]
Í Istanbul renna saman gamalt og nýtt, eysturlendskt og vesturlendskt, fagrar moskur og stórir fátækrabýlingar, ið alsamt vaksa.
Rithøvundar[rætta | rætta wikitekst]
- Nobelvirðislønti rithøvundurin Orhan Pamuk vaks upp í einum meðalstættarheimi í Istanbul.
Fótbóltur[rætta | rætta wikitekst]
- Fenerbahçe varð stovnað í 1907
Keldur[rætta | rætta wikitekst]
Slóðir úteftir[rætta | rætta wikitekst]
- Pamuk, Orhan: Istanbul - Erindringer og byen. Lindhardt og Ringhof, 2007. Sjálvævisøga um rithøvundin og býin
- Kjeld Mazanti Sørensen: Byzans - mellem sultan og pave - Kulturmøder og fjendebilleder, Columbus 2006.


text:
Sverri Egholm
19.04.2018 - 22:02
Tíðindi > Vinna & Tøkni > Ferðavinna
Lýsingafyritøkan Sansir fekk í kvøld fulla úrtøku á Danish Digital Awards.
- Á Sansum eru vit málleys. Fýra nomineringar og fýra gull. Óveruligt, skrivar Tór Verland Johansen, ein av stjórunum á Sansum, til Portalin í kvøld.
Frøin er stór, tí við átakinum Faroe Islands Translate hava lýsingafyritøkurnar Sansir og Mensch saman við Visit Faroe Islands og Atlantic Airways sett alt uppá pláss.
Átakið vann gull í bólkunum Website (mikrosite), PR, Effectiveness og Brand activation.
Eisini fingu Sansir og Mensch heiðurin sum Agency of the Year meðan Visit Faroe Islands og Atlantic Airways blivu Digital Company of the Year.


text:
Ein bóndi var í Mittúni á Kirkju í Fugloy, sum var so út av lagi sparin upp á tað, sum hann átti. Ongantíð vildi hann vera í uppisetri við nøkrum. Eitt gróthús átti hann, fult av korni (kallað gróthúsið í Liða), og har mátti eingin koma uttan hann sjálvur at taka heimakorn. Konuni vildi hann ikki lova at fara, tí hann helt hana vera ov oyðslusama. Ein vetur legðist hann sjúkur, og konan sendi so ímillumat yngsta sonin at bera eina meis av korni heim (í teirri tíðini var sodnur ikki kendur; kornið var turkað í meisum). Tað gekk nú við hetta lag, og maðurin lá sjúkur allan veturin. Tá ið leið nakað út á várið, bað hann konu sína fara í gróthúsið at vita, hvussu mikið ið tikið var av korninum. Nakað ovarlaga í gróthúsvegginum var ein steinur, sum stóð eitt sindur framúr. Hendan stein hevði bóndin til merkis, hvussu nógv ið kornið minkaði. Tá ið niðurum kom, tá minkaði nógv, helt hann. Konan fór, sum hann bað, og sá, at kornið var ógvuliga nógv minkað; tað var farið langt niður um steinin. Hann spyr hana, tá ið hon kemur aftur; men konan ræðist at siga honum satt, sum er. “Tað er rættuliga væl eftir av korni,” sigur hon. “Um tað er komið niður at steininum?” “Nei, minni enn so.” Nú er bóndin fegin. Tá ið nøkur tíð er farin, verður hann betri til heilsuna og býður til at krúpa fram. Tað fyrsta hann heldur seg vera so frægan, fer hann at fjakka niðan í gróthúsið til at hyggja eftir korninum. Tá ið hann kemur, er mestan alt uppi; tað er ikki meira eftir enn upp í eina meis. Hann oman aftur, fúkandi óður, og sigur við konuna, at annaðhvørt hevur hon logið, ella er kornið stolið: tað er ikki meira enn ein meis eftir. Hon vil ikki vera við, at hon hevur logið; tað man vera stolið, sigur hon. Tað er tað sama, heldur hann; tjóvin skal hann fáa leitað upp, og hann skal fáa merki. Ikki skal hann steðga fyrr enn á Sumbiarsteini, lovar bóndin. Um várið ger hann eina ferð til Havnar, tosar har við ein gandakall úr Suðuroy og biður hann hjálpa sær. Tá ið hann kemur norður aftur, heldur hann, at nú man hann mestan fara at síggja, hvør ið hevur stolið heimakornið frá sær. Frá hesum degi fer sonurin at liva so vánaliga og verður alt at versna; hendur og føtur kryplast á honum og so kroppurin allur. Nú iðraði bóndin seg eftir tí, sum hann hevði gjørt. Ráð vóru søkt, men einki batti: sonurin varð krypil og doyði, tá ið fá ár vóru umliðin.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Fokk
fordómar og ger meg leysan frá fordómum. Soleiðis havi eg altíð sagt. Eg havi altíð
følt meg sum eitt fordómsleyst menniskja. Eg havi ofta gjørt gjøldur burturúr ørðvísum
typum (bert fyri skemt), so eg skal ikki spæla so góð, sum um eg ikki havi
nakrar fordómar, men tó ikki nakað racistiskt grundlag fyri tí. Men tá ið eg
var minni hevði eg eitt størt hatur til heimleys. Eg helt tey vóru skitin og
for dovin til at gera nakað við tað. Sjálvandi eru tað nøkur heimleys, ið
verðuliga eru ov dovin til at gera nakað við tað sjálvi, eg haldi tað hevur
nógv at siga við viljan hjá tí einstaka. Men hov, aftur fordómar, fordómar, fordómar. Mítt lítla
hatur og mín fordómsfulla hugsjón til heimleys bleiv snúra 180 gradir, tá ið eg
var og ferðaðist í Danmark. Har sá eg eitt par sita úti á gøtuni, við einum
kufferti undir liðina. Í kuffertinum vóru øll tingini tey áttu. Konan sigur við
mannin at hon er svang, síðani spyr hon um tey hava ráð at keypa okkurt, franskan
ella bert onkran fastfood. Maðurin sigur at hann nokk skal finna út av onkum,
og ferð so. 10 min seinni, kemur hann aftur við einum ílatið við karrysild. Tey
felstu høvdu grenja um hetta, og sagt tey als ikki vildu eta bera karrysild, tí
tað er nasty (aftur fokking fordómar). Men hon tók væl í mótið tí, og tey
deildu karrysildina uppá tann mest kjerliga mátan. Tá byrjaði eg at trúgva uppá kærleika, CHEESY eg veit, at
sjálvt tá ið harðast leikar á og undir tey ringastu korðini, kanst tú yvirvinna
alt, um tú bert hevur kærleika. Tann dagin lærdi eg eina tídningarmikla lektiu,
ið eg kann taka við mær restina av lívinum.
Um
vit nú taka kvinnuna til dømi, vit skulu altíð framstanda so fittar og vakrar,
nikka til tað ið verður sagt okkum. Hví er tað ólekkurt tá ið kvinnur ikki raka
sær, bert lata tað vaksa og verða natúrligar. Hví verða vit stemplaðar sum
horir, um ein av okkum hevur kyst ein ella 4 dreingjir ov nógv, tá ið tað mótsatta kyni kann gera tað, uttan at fáa eina negativa síðu á seg. Og hjá
dreingjum, teir eru jú ih uhh so skitnir. Skulu ikki gráta, og mugu verða
harðir fyri at vera okkurt. Hevur okkara
kyn verðuliga so nógv at siga, hvussu vit skulu verða persónliga. Men nú fór
tað eitt sindur út um evnið. Tað eg royni at siga er ikki at vit nú skulu taka sympati fyri Hitler og allir teir dølgarnar. Men bert síggja verðuleikan í eyguni og góðtaka at fólk ikki eru eins og tú, og tað er ok. Atheistar eru ikki satanistar, tær noyðist ikki at ganga runt og raðast. Kristin fólk eru ikki botn keðulig bert tí tey ganga á møtið. Musilimar eru ikki allir drópsmenn og sjálvmorsbumbarir. Grønlendarir eru ikki allir alkoholikarir. Kaj Leo veit ikki heilt hvat hann ger, men hann er góður nokk.
Fordómar
leggur eitt lag millum fólk, ið er gjørt av ósikkurheit og lágt sjálvsálit, um
fólk bert lærdu at síggja í gjøgum hetta lagið, trúgvi eg at vit kundu fáa tað
nógv betri og lættari saman. So hví ikki siga : Fokk fordómar og ger okkum
fordómsleys.


text:
Les ymisk ummæli frá vælnøgdum kundum, ið hava keypt hitapumpur frá Sp/f C. Christiansen.
Egil Hammer, Norðasta Horn, skrivar
Eg fekk mína hitapumpu í juli 2004 og eg eri sera væl nøgdur. Vit brúka væl minni olju nú, men tað er ikki so løgi, tí ongin radiator hevur verið frá á ovaru hædd síðani vit fingu hitapumpuna og vit eru blivin 3 fólk fleiri í húsi tað síðsta árið.
Eg má siga, at luftin er blivin væl reinari, minni støv o.a. Eg havi reinsa tað uttasta filtrið nakrar ferðir og eg undrist hvussu nógv støv er á.
Egil Hammer
Norðasta Horn
Rasmus S. Jacobsen, Klaksvík, skrivar
Eg fekk mína hitapumpu í august 2004.
Síðani tá eru húsini broytt sera nógv. Inniklima er vorði sera gott. Minni støv, reinari luft.
Orsku sparingin er betýðulig. Ongin radiatorur hevur verði frá síðani hitapumpan bleiv uppsett. Hiti er í gólvinun á toilettinum, og oljufýringin klárar eisini heita vatni til vask og bað. Restina ger hitapumpan.
Ein fyrimunur afturat er turking av vaskiklæðum. Eg hangi klæðini upp frammanfyri hitapumpuna, og 20 minuttir seinni eru klæðini turr.
Heystið 2004 var sótskaði í húsinum. Hitapumpan kláraði eisini hetta. Hitapumpan filtreraði luftina so væl at ongin varnaðist sótið fyrrenn filtrini blivu kannaði, sum partur av fasta viðlíkahaldinum. Kjallarin var svartur av sótið, meðan ovara hæddin bert var lættliga dálkað. Imponerandi.
Rasmus S. Jacobsen
Klaksvík
Maria Christiansen, Klaksvík, skrivar
Vit hava haft hitapumpu nú í umleið 1½ ár. Fyri tað fyrsta hava vit spart rættuliga nógvar pengar í olju, fyri tað næsta so er nógv minni støv inni í húsinum, tí alt endar í filtrinum, og so av tí sama er nógv betri inniluft.
Vit hava eisini fingið hitapumpu nummar tvey. Hon er installerað í frisørsalongini. Har høvdu vit tað problemið, at ovnurin kláraði ikki at fordeila hitan so at tað var heitt í øllum rúmunum, men tað er nú loyst við hitapumpuni. Har aftur at er tað nú nógv bíligari at hita hana.
Vit eru so mikið væl nøgd við hitapumpurnar, at vit júst hava installerað hitapumpu nummar trý í verkstaðnum.
Vit eru super væl nøgd.
Maria Christiansen
Klaksvík
Allan Bjarnason, Vágur, skrivar
Vit hava haft hitapumpu síðani apríl í fjør, og eru væl nøgd við pumpuna. Hon er bílig í drift, 3000 kr um árið fyri at hita húsini upp, betur kann tað ikki gerast! Og oljunýtslan er farin niður til ein triðing av vanliga forbrúkinum.
Eg havi eisini keypt eina magnet til oljufyringina, so eg rokni við at oljuprísir er nakað sum ikki fer at órogva ein so nógv í framtíðini.
Tað einasta ein ergar seg eitt sindur yvir, er at ein ikki visti um hitapumpur fyrr enn nú.
Allan Bjarnason
Vágur


text:
Sunday, May 26, 2013
Spennandi musikkskúlakonsertir í dag
Næmingar og lærarar í Tórshavnar Musikkskúli hava alt skúlaárið arbeitt við støði í tónleikaarvinum hjá okkum føroyingum – skjaldrum, kingosálmum og kvæðum. Í hesum sambandi skipar musikkskúlin fyri eini framsýning í forhøllini í Norðurlandahúsinum fram til sunnudagin 26. mai.
Framsýningin endar við tveimum konsertum sunnudagin 26. mai kl. 14 og 16, hvar ein rúgva av orkestrum og kórum musikkskúlans – einir 10 bólkar við tilsamans um 350 næmingum - fara at framføra nýskrivað verk, íð taka støði í okkara tónleikaarvi.
Millum kl. 15 -16 er høvi at vitja framsýningina í forhøllini og samstundis njóta ymisk tónleikainnsløg.
Skrá:
Á fyrru konsertini (kl. 14.00) er skráin henda:
Á seinnu konsertini (kl. 16.00) er skráin henda:
Posted by Listin at 9:51 AM
Labels: KP, Tíðindaskriv


text:
Undir heitinum Vatnlitavár í Steinprenti letur Bárður Jákupsson upp framsýning leygardagin 24. mars kl. 18:00.
Í innbjóðingini verður sagt at við framsýningini býðst høvið hjá øllum áhugaðum at uppliva eina ljósa og várliga framsýning í Steinprenti við spildurnýggjum vatnlitamyndum hjá Bárði Jákupsson.
Ferniseringin klokkan seks um kvøldið er samskipað við framførsluna hjá Aldubáruni, sum byrjar seinni, klokkan 19:30 í nýumbygdu stásiligu hølunum hjá Østrøm, beint við síðuna av.
Seinastu árini hevur Bárður Jákupsson havt fleiri stórar og fagnaðar framsýningar bæði innan- og uttanlands, ið allar hava verið merktar av einum øgiligum yvirskoti og skapanarmegi, og vit tora alt fyri eitt at lova, at henda skapanarmegin er púra óviknað skrivar Kinna Poulsen í innbjóðandi tekstinum.
Í donsku avísini Politiken 25. august í 2010, sum sæst omanfyri, hevði listaummælarin Peter Michael Hornung ummæli av eini framsýning hjá Bárði, sum var í Værløse. Yvirskriftin Den store udfoldelse er aldrig for sen sigur nógv, kennir tú Bárð. Hann leggur nógv fyri dagin og hevur aldri spart seg. Sanni listamaðurin er altíð ávegis, altíð í gongd. Soleiðis kenni eg Bárð. Niðanfyri havi eg loyvt mær taka nøkur kut úr danska ummælinum:
Hvor mærkeligt det end kan lyde om en maler, der nærmer sig pensionsalderen, så er Bárdur Jákupsson på vej.
Han maler, som om det at male umiddelbart og nærmest ustandselig er noget, han først for nylig har fået mulighed for at gøre. Det har givet hans maleri en selvsikkerhed og koloristisk løssluppenhed, som det ikke tidligere har haft.
En artistisk udfoldelse kræver dog, hvis den skal have intensitet, ikke kun talent. Den forudsætter også tid, koncentration og overskud. Hvis kunsten gøres til bibeskæftigelse, resulterer det ikke kun i mindre kunst, men også i kunst af mindre betydning.
Grundlæggende har hans maleri stadig afsæt i den færøske natur, i klippemassivernes former og vegetationens tilbageholdte farver. Men han gengiver ikke sine iagttagelser. Derimod oversætter han sine sansninger til abstrakte maleriske tegn, som røber hans egen suveræne holdning over for det, han ikke kan undgå, nemlig den færøske natur.
Framsýningin við vatnlitamyndum er opin í Steinprenti frá 24. mars til 14. apríl 2012. Myndin niðanfyri er tikin í Listahøllini á Skipasmiðjuni í fjør, tá Bárður hevið stóra framsýning har.


text:
Tað er leygardagur og ivaveður í Havn. Ein styrktur franskur seglbátur við spyrjandi heitinum Why liggur inn móti Sjarpholinum á Vestaru bryggju. Tveymastraði báturin er partur av ætlan, sum byrjaði í mars í 2010 undir heitinum Under the Pole. Manningin, ið telur tólv, skal kava og gera kanningar undir arktiska ísinum. Nú byrjar annar partur, sum varar í 22 mánaðir, har kanningar verða gjørdar fram við grønlendsku vestur- og norðurstrondini. Komandi vetur ætlar manningin at steðga á í Naresfjørði millum Grønland og kanadisku Ellesmere Island. Um grundsjónarmiðið við hesum ferðum, ið halda fram í Antarktis í 2016, siga fronsku fyriskipararnir at "l’Arctique est victime du réchauffement climatique, un monde fascinant est en train de disparaître, certaines espèces qui y vivent sont menacées d’extinction. Nombres d’entre elles n’ont même jamais été répertoriées."
Hesin krógvaði partur av Havnini hevur spakuliga ment seg til at blíva mest áhugaverda íkast, ein dynamo, nú talan so títt og ofta er um at endurnýggja deyða býin. Við Føroya elsta vinnubygningi, Öström, er uppstaðin ein 'depil fyri mentan, vinnulív og føroyskt listahandverk', sum Poul Clementsen í smápartafelagnum Festið sigur um fabrikkina. Í handilinum út ímóti Skálatrøð er skiftandi úrval av litríkum listahandaverki og ein spennandi kafé er nú innast í hølunum.
Fram við kross-stings-bordanum við endaleysum Millum-orðum, omanfyri, slepst upp gjøgnum trappurnar og beint inn í ovaru høllina í Öström, ið er ætlað til mentanarlig og vinnulig tiltøk. Merki og sniðgevar, ið verða umboðað í handlinum hjá Öström, eru: Brikolasj, Elin Lindenskov, Ella Sloan Muller, Fosaa, Heimkaer, Maria Smith, No10, Osmund Olsen, PerlaErla, RAF - Rebekka á Fjallinum, Shisa Brand, Sniálvsdóttir, Sóljan Glaslist, Steinum, Stóra Dímun og Vevstovan. Niðanfyri sæst eitt úrval í dag.
Í somu húsum, fabrikkini hjá Öström, er eisini Steinprent, sum Jan Andersson og Fríða Matras Brekku reka við verkstaði og framsýningarhøli. Eg fangaði Jan eina løtu framman fyri málingablikkunum.
Longur inni á Skálatrøð er Smiðan í Lítluvík, ella úti í Grind, sum eldri fólk siga. Har hevur Myndafelagið Fokus framsýning til og við týsdagin 11. februar. Tað er aðru ferð at limir í felagnum sýna fram avrik úr undanfarna ári. Í fjør vóru tey tólv, og í ár eru tey fimtan fólk úr felagnum, ið sýna fram 45 fotomyndir, ið eins og í fjør eru ógvuliga snøgt hongdar upp.
Í fjør ummælti eg framsýningina undir heitinum Fokus á foto. Í ár helt eg, at í so nógvar myndir eru í so penar og sjálvsagt vakrar, til dømis av lundum. Men tá eg kom upp á loftið og í tað aftasta rúmið, varð tað sum um myndirnar vildu leypa á meg. Tað vóru tær báðar drápsmyndirnar hjá Erlandi Sivertsen, serliga hin eina svart-hvita hjallsmyndin við sadomasokistiskum undirtóna.
Ein onnur portrettmynd, sum í sjarmu eisini skaraði framúr, var hon hjá Ole Kristian Valle av kvinnukvartettini í Frelsunarherinum mitt á Vaglinum, har tær jú hoyra heima. Praktfult - eisini við hvítu vegvísandi prædikupílunum á svarta alfaravegnum!
Ein onnur portrettmynd, sum skar seg framúr tí óneyðugt vakra, var djúpa myndin av einum studenti, sum Jenny Weihe Poulsen tók.
Avbjóðingin eigur í fyrsta lagi at vera at leypa upp um tað, sum er sætt fyrr, og í øðrum lagi at kløkka, kanska skaka, áskoðaran, ið at enda skal fáa eina óvæntaða innihaldsliga uppliving, sum ikki bara er foto- og prentteknisk spennandi, men eisini í innhaldi skal kennast sum at hava fingið ein stein í skógvin ein leygardag á Skálatrøð. Tá er best, haldi eg. Men nú brennir hann á við vátaslettingi og kotelettirnar í næsta grannahúsi, Irish Pub, ið sigast vera sum lógvar á útróðrarmonnum og eins stórar og í gomlu Perluni, fáast ikki fyrr enn um ein tíma, sigur Jastrid. So nú er tað heim.